Cakap mengenai Melayu langgar undang-undang? Jika tidak, kenapa sekat?

BANGI, 1 Ramadan 1444H, Khamis – Tiada sebarang kandungan yang merbahaya, apatah lagi untuk menghasut perasaan kebencian antara kaum dalam proklamasi Melayu yang sepatutnya dilancarkan pada Ahad lalu.

Jurucakap Gagasan Bangsa, Aminuddin Yahaya menjelaskan, kandungan proklamasi  hanyalah penyataan mengenai keadaan orang Melayu masa kini yang makin terpinggir akibat daripada perpecahan.

Bagaimanapun, beliau tidak menyalahkan mana-mana pihak jika ada yang mengintepretasikan sekretariat proklamasi Melayu sebagai gerakan politik, memandangkan ia dihadiri pemimpin politik khususnya bekas Perdana Menteri, Tun Dr Mahathir Mohamad.

Disebabkan itu, empat kali tempat penganjuran terpaksa diubah selepas pemilik premis membatalkan tempahan kerana didakwa ada arahan pihak tertentu untuk menghalang acara itu diadakan.

“Ini menakutkan sesetengah pihak yang merasakan acara ini akan menimbulkan gelombang kebangkitan orang Melayu.

“Bagi saya sama ada gerakan politik ataupun NGO atau apa sekalipun, yang penting isunya adalah mengenai nasib orang Melayu dan bagaimana harus ditangani,” katanya dalam kenyataan, hari ini.

Atas sebab itu, Aminuddin mempersoalkan apakah bercakap mengenai Melayu dianggap suatu yang melanggar undang-undang, dan sekiranya tidak, mengapa usaha berkenaan disekat?

“Jika ia sesuatu yang salah, bermakna tidak akan ada lagi mana-mana pihak boleh bercakap soal Melayu. Tidakkah ini sesuatu yang pelik di negara orang Melayu sendiri?

“Jika tidak ada yang bercakap soal Melayu, bermakna juga tidak akan ada lagi orang yang akan memperjuangkannya.

“Jika tidak ada yang memperjuangkannya, maka nasib Melayu akan jadi lebih malang dan terpinggir. Jom sokong proklamasi Melayu,” katanya.

Tandatangan di sini sebagai tanda sokongan: https://bit.ly/ProklamasiOrangMelayu

Berita berkaitan;


Tahap kesiapsiagaan SPR hadapi PRU dibangkitkan di Dewan Rakyat

KUALA LUMPUR, 24 Zulkaedah 1441H, Khamis – Tahap kesiapsiagaan Suruhanjaya Pilihan Raya (SPR) bagi menghadapi kemungkinan berlakunya Pilihan Raya Umum (PRU) menjadi antara perkara yang bakal dibangkitkan dalam persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, Datuk Seri Mahdzir Khalid (BN-Padang Terap) dijadual mengemukakan soalan kepada Perdana Menteri mengenai isu tersebut dalam sesi Pertanyaan-Pertanyaan Bagi Jawab Lisan yang kebiasaanya bermula tepat jam 10 pagi.

Beliau juga dijadual bertanyakan mengenai perkembangan cadangan untuk mengaplikasi kaedah pengundian secara elektronik (e-undi) sebagai alternatif kepada kaedah konvensional dalam tempoh pasca COVID-19.

Pandemik COVID-19 terus mendapat perhatian dengan Datuk Seri Mukhriz Tun Dr Mahathir (Bebas-Jerlun) dijangka bertanyakan mengenai inisiatif serta strategi memulihkan aktiviti perdagangan dan ekonomi yang terjejas teruk akibat wabak itu kepada Menteri Perdagangan Antarabangsa dan Industri.

Datuk Azizah Mohd Dun (Bersatu-Beaufort) pula, dijangka bertanyakan kepada Perdana Menteri mengenai komitmen kerajaan dalam menangani isu integriti dan rasuah yang kini dilihat lebih tertumpu kepada ekonomi serta kesihatan akibat COVID-19.

Sidang dewan yang memasuki hari keempat hari ini juga bakal menyambung perbahasan usul menjunjung kasih titah Yang di-Pertuan Agong.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Pengajaran Hadis 40 Imam Nawawi tepati aspirasi negara: MUIS

Oleh Ainul Illia Meor Suzurudin

BANGI, 8 Safar 1445H, Jumaat – Majlis Ulama ISMA (MUIS) menyambut baik inisiatif kerajaan memperkenalkan pelaksanaan Modul Penghayatan Hadis 40 Imam Nawawi di setiap sekolah bawah Kementerian Pendidikan (KPM).

Menyifatkannya sebagai sebagai suatu usaha positif, Pengerusinya, Datuk Zamri Hashim yakin ia dapat membantu meningkatkan sahsiah dan pemikiran pelajar melalui kerangka hadis Nabi ﷺ.

“MUIS melihat usaha ini penting bagi menzahirkan bahawa ajaran Islam adalah ajaran yang bersifat sejagat dan universal, bersesuaian dengan perutusan Rasulullah ﷺ adalah sebagai rahmat kepada sekalian alam.

“Ia juga sebagai langkah menyebarkan pengajaran dan intipati kandungannya yang positif kepada semua lapisan masyarakat, termasuklah masyarakat berlainan agama,” katanya dalam satu kenyataan.

Justeru, MUIS menyeru pihak-pihak tertentu supaya bersikap positif dan terbuka dalam menghadapi perkara ini.

Ini kerana, hakikatnya inisiatif ini menepati aspirasi kenegaraan yang beridentitikan negara Islam.

“MUIS juga menyarankan agar semua agama yang diamalkan di Malaysia membuktikan bahawa pengamalan agama mereka tidak menolak atau tertutup dalam menerima identiti kenegaraan Malaysia yang berdiri atas tonggak agama Islam dan orang Melayu serta sistem beraja yang telah dibina sekian lama,” katanya.

Pada 19 Ogos lalu, Menteri Pendidikan Fadhlina Sidek melancarkan modul itu bagi  memupuk nilai-nilai daripada hadis Nabi Muhammad ﷺ di peringkat sekolah.

Modul itu akan diperkenalkan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK) sebelum dilancarkan ke sekolah awam lain.

Bagaimanapun, Majlis Perundingan Malaysia Agama Buddha, Kristian, Hindu, Sikh dan Taois (MCCBCHST) menyatakan ‘kebimbangan mendalam’ kemungkinan pelajar bukan Islam mempelajari modul Penghayatan Hadis 40 Imam Nawawi.

Pertubuhan itu mendakwa, Perkara 12(2) dan Perkara 12(3) Perlembagaan Persekutuan menghalang rakyat Malaysia daripada mengambil arahan dalam mana-mana agama selain agama mereka.

Meredakan kebimbangan itu, Pegawai khas kepada Timbalan Menteri Pendidikan, Lim Hui Ying iaitu Lim Swee Kuan berkata, Modul Penghayatan Hadis 40 Imam Nawawi yang akan diperkenalkan adalah untuk pelajar Islam sahaja.


Awas! Jangan terpedaya Maybank2U palsu

BANGI, 3 Ramadan 1442H, Khamis – Polis Diraja Malaysia (PDRM) mengesan beberapa kes membabitkan laman sesawang Maybank2U palsu yang telah digunakan untuk menipu mangsa.

Berdasarkan rekod, Pengarah Jabatan Siasatan Jenayah Komersil, Datuk Zainuddin Yaacob mengesahkan menerima empat laporan kes  dengan kerugian berjumlah RM22,300.

Dalam kes ini, beliau berkata, mangsa menerima email yang kononnya dihantar oleh pihak Maybank menyatakan akaun mereka mempunyai masalah keselamatan.

Katanya, mangsa kemudian diminta menekan pautan yang disertakan di dalam email berkenaan.

“Setelah pautan tersebut ditekan, laman sesawang yang kelihatan seperti Maybank2U akan dipaparkan. Namun tanpa disedari, ianya merupakan laman sesawang palsu.

“Mangsa kemudiannya dikehendaki mengemaskini butiran peribadi, kata laluan serta nombor telefon melalui laman sesawang tersebut,” katanya dalam kenyataan, hari ini.

Zainuddin berkata, sebaik kemaskini dibuat, mangsa akan mendapati wang dalam akaun miliknya berkurangan.

“Dalam kes yang terbaru, pautan laman sesawang palsu tersebut diperolehi oleh mangsa melalui iklan cabutan bertuah Maybank yang dipaparkan melalui Facebook,” katanya.

Sehubungan itu, beliau mengingatkan orang ramai untuk sentiasa berhati-hati supaya tidak menjadi mangsa kepada sindiket penipuan terbabit.

Katanya, orang ramai mesti memastikan alamat URL yang dipaparkan bagi laman sesawang Maybank2U yang dibuka adalah sama dengan alamat sebenar.

“Dapatkan pengesahan dengan pihak bank sekiranya menerima email yang mengarahkan anda untuk mengemaskini maklumat peribadi melalui laman sesawang Maybank2U.

“Berhubung dengan CCID Scam Response Center di talian 03-26101559 atau 03-26101599 jika anda mempunyai kemusykilan atau keraguan berkaitan sesuatu urusan yang disyaki mempunyai kaitan denga penipuan (scam),” katanya.


Kebakaran hutan di AS: 17 maut, puluhan lagi hilang

SAN FRANCISCO, 25 Muharram 1442H, Ahad – Sekurang-kurangnya 17 orang terbunuh dan berpuluh-puluh lagi masih belum ditemui dalam insiden kebakaran hutan di Oregon, Amerika Syarikat.

Pihak berkuasa melaporkan, ratusan kediaman penduduk musnah berikutan gelombang haba terik kebakaran dan angin yang kuat.

Skala kemusnahan yang tepat setakat ini sukar untuk diukur, namun angka kematian dan jumlah kerosakan melebihi daripada yang dianggarkan.

Dilaporkan, sebanyak 100 kebakaran besar di pantai barat AS dan kebakaran turut berlaku di kawasan lain.

Kebakaran berlaku membabitkan kawasan seluas 800,000 hektar di seluruh negeri itu – dua kali dalam setahun sepanjang 10 tahun.

Kebakaran itu menyebabkan lebih dari 40,000 penduduk berpindah ke tempat yang lebih selamat.

Kualiti udara di bandar terbesar di Oregon, Portland, adalah yang terburuk di antara bandar utama dunia kesan daripada kebakaran itu.

Semalam, Datuk Bandar Portland mengisytiharkan darurat.

Pejabat Portland National Weather Service, berkata kualiti udara kemungkinan akan kekal buruk sehingga akhir minggu.

Serentak itu, Pakar kesihatan menasihatkan semua penduduk untuk tinggal di dalam rumah dan hanya keluar sekiranya keadaan memerlukan. – Agensi


Dinafi hak perubatan, Israel ‘bunuh’ tahanan Palestin

TEBING BARAT, 16 Zulkaedah 1441H, Rabu – Seorang rakyat Palestin yang ditahan di penjara Israel meninggal dunia akibat ‘kecuaian perubatan’, kata pertubuhan bukan kerajaan (NGO) tempatan.

Pusat Tahanan dan Bekas Tahanan Handala dalam satu kenyataan pada Isnin berkata, Saadi Al-Gharably, 75, meninggal dunia di pusat perubatan Assaf Harofeh setelah kesihatannya merosot.

Saadi dari Semenanjung Gaza, ditangkap tentera Israel pada tahun 1994 dan ditahan di penjara sehingga tahun 2006, pada masa itu beliau dijatuhkan hukuman penjara seumur hidup.

Menurut NGO itu, tahanan berkenaan menderita kanser prostat, diabetes dan menuduh pihak berkuasa penjara menolak untuk memberikan rawatan perubatan kepadanya.

Selain itu, keluarga mangsa turut menuduh pihak berkuasa Israel melakukan kecuaian.

Sehingga kini tidak ada sebarang komen dari pihak berkuasa penjara berkenaan kematian itu.

Kira-kira 222 tahanan Palestin dilaporkan meninggal dunia di penjara Israel sejak 1967 – lima daripadanya pada tahun ini.

Lebih daripada 5,500 rakyat Palestin kini dipenjarakan di seluruh Israel, menurut angka rasmi Palestin. – Agensi


Premis judi, loteri di Kedah henti operasi mulai hari ini

ALOR SETAR, 8 Jamadilakhir 1444H, Ahad – Seperti yang diarahkan kerajaan negeri, semua premis perjudian dan loteri di Kedah telah dihentikan operasinya mulai hari ini.

Menteri Besar Kedah, Datuk Seri Muhammad Sanusi Md Nor berkata, kerajaan tempatan telah diarahkan untuk memastikan semua cawangan premis mematuhi arahan itu.

“Semua bahagian kerajaan tempatan telah diarahkan untuk menyemak sama ada terdapat cawangan yang masih beroperasi.

“Semua lesen mereka telah tamat tempoh pada 31 Disember,” katanya ringkas seperti dilapot NST.

Sementara itu, semakan di sekitar Alor Setar mendapati semua kedai tiket perjudian atau loteri ditutup dan mempunyai notis yang dilampirkan di pintu hadapan premis masing-masing.

Sebuah cawangan agensi nombor loteri 4D Sports Toto di Jalan Sultanah Badlishah memaparkan notis penutupan yang menyatakan cawangan itu akan menghentikan operasi mulai 1 Januari sebagai mematuhi arahan kerajaan negeri.

Pengurus kedai itu, yang tidak mahu namanya disiarkan, mengesahkan semua perniagaan berkaitan perjudian atau pertaruhan di negeri ini telah ditutup.

“Semua di Kedah, bukan sahaja di Alor Setar, setiap cawangan 4D Sports Toto di seluruh negeri ditutup mulai hari ini.

“Saya juga difahamkan bahawa syarikat perjudian atau pertaruhan lain telah pun menutup perniagaan mereka di sini di negeri ini,” katanya.

Pada 14 November, Sanusi mengumumkan keputusan kerajaan negeri untuk tidak meluluskan lesen perjudian baharu mahupun memperbaharui lesen sedia ada sebaik tamat tempoh pada 31 Disember 2022.

Kerajaan negeri juga akan mengenakan peraturan yang lebih ketat untuk penjualan arak di kawasan yang mempunyai permintaan pasaran yang rendah.

Tegasnya, keputusan itu dibuat dengan niat untuk membendung kegiatan negatif yang boleh membawa kepada kemerosotan sosial dan tiada kaitan dengan isu perkauman, agama mahupun politik.


Zahid Hamidi terima suapan untuk diri sendiri: TPR

SHAH ALAM, 8 Safar 1444H, Isnin – Pihak pendakwaan memberitahu Mahkamah Tinggi hari ini bahawa bekas Timbalan Perdana Menteri Datuk Seri Dr Ahmad Zahid Hamidi telah menerima suapan untuk dirinya sendiri.

Timbalan Pendakwa Raya (TPR) Abdul Malik Ayob berkata sumbangan yang diserahkan oleh pegawai Ultra Kirana Sdn Bhd (UKSB) kepada Ahmad Zahid adalah secara peribadi dan tidak pernah dibayar ke dalam akaun UMNO walaupun bayaran itu dikatakan untuk sumbangan politik.

“Walaupun pihak pembelaan berkata wang itu adalah sumbangan politik, ia tidak dibayar kepada parti politiknya.

“UKSB juga tidak pernah membayar wang itu ke dalam akaun UMNO atau menerima resit daripada pembayaran itu. Tertuduh juga tidak pernah menolak atau menyerahkan wang itu semula apabila wang itu diserahkan kepadanya,” kata Abdul Malik dalam hujahnya di akhir kes pendakwaan.

Beliau berkata keterangan daripada tiga saksi utama termasuk dua bekas Pengarah UKSB iaitu Harry Lee Vui Khiun dan Wan Quoris Shah Wan Abdul Ghani serta Pengurus Pentadbiran UKSB David Tan Siong Sun, yang merupakan saksi pendakwaan ke-15, ke-16 dan ke-17 adalah konsisten berhubung penyerahan wang itu kepada Ahmad Zahid.

“Harry Lee dan Wan Quoris Shah bersetuju ketika memberi keterangan bahawa tertuduh tidak pernah menyatakan jumlah wang yang akan disumbangkan, hanya tertuduh menyatakan bahawa sumbangan itu mesti dibuat secara tunai dan dalam mata wang dolar Singapura.

“Mereka juga bersetuju penghantaran wang itu dilakukan di Country Heights, Kajang atau Seri Satria, Putrajaya dan penyerahan dilakukan pada waktu malam selepas 10 malam. Mereka juga dapat menggambarkan kediaman peribadi atau rasmi tertuduh yang penghantaran dilakukan di kediaman itu,” katanya.

Sementara itu, TPR Zander Lim Wai Keong berhujah mengenai aduan pihak pembelaan bahawa pihak pendakwaan telah bertindak secara tidak adil, bias dan melakukan pendakwaan terpilih terhadap tertuduh.

“Persoalan yang perlu dipertimbangkan oleh mahkamah sama ada hak tertuduh terhadap perbicaraan yang adil telah dilanggar atau tidak,” katanya.

Beliau berkata Ahmad Zahid telah diwakili oleh pasukan peguam yang kompeten, diberi peluang menyoal balas saksi pendakwaan dan diberi peluang untuk membela diri semasa kes pendakwaan serta diberi masa yang mencukupi untuk memfailkan hujahan bertulis.

“Tertuduh juga diberi hak untuk mengemukakan pembelaan secara lisan pada penutup kes pendakwaan dan tanpa keraguan, kes ini dibicarakan di hadapan Yang Arif yang merupakan seorang yang adil dan saksama,” katanya.

Zander Lim juga berhujah bahawa tidak ada pelanggaran hak beliau di bawah Perkara 8(1) Perlembagaan Persekutuan.

“Pertuduhan yang dihadapi tertuduh tidak bersifat diskriminasi, tertuduh diberikan hak prosedur yang sama untuk pelepasan dan pembelaan sama seperti tertuduh lain dalam perbicaraan jenayah tanpa diskriminasi.

“Tertuduh berhak mengemukakan semua pembelaan termasuk memeriksa saksi-saksi pendakwaan,” tambah beliau.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 daripada UKSB yang mempunyai kaitan dengan tugas rasmi beliau.

Bekas Timbalan Perdana Menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Pendakwaan akan menyambung hujahan di hadapan Hakim Datuk Mohd Yazid Mustafa esok. – Bernama


Lori tular bawa balak saiz luar biasa ada dokumen pemindahan

KUANTAN, 12 Syawal 1442H, Isnin – Jabatan Perhutanan Pahang (JPNP) mengesahkan bahawa proses pemindahan ‘kayu balak bersaiz luar biasa’ yang tular dalam media sosial semalam, mempunyai dokumen sah bagi tujuan tersebut.

Jabatan itu dalam kenyataan medianya di sini hari ini, memaklumkan mereka telah menahan lori yang tular membawa balak itu di Hentian Rehat dan Rawat (R&R) Gombak arah barat bagi tujuan pemeriksaan.

“Hasilnya mendapati lori itu mempunyai pas pemindahan yang dikeluarkan oleh Jabatan Perhutanan Terengganu dan difahamkan dalam perjalanan ke kilang di Selangor,” menurut kenyataan itu.

Sehubungan itu, JPNP berharap sebarang aduan berkaitan jabatan mereka dapat disalurkan terus mengikut saluran yang betul bagi membolehkan tindakan segera dibuat selain mengelakkan salah faham masyarakat.

Semalam, sorang pengguna laman sosial Facebook memuat naik gambar lori membawa muatan ‘balak bersaiz luar biasa’ yang didakwa dirakamkan di R&R Temerloh arah barat, Lebuhraya Pantai Timur Fasa 1 (LPT1) pada 5.50 petang hari yang sama.

Pengguna itu antara lain mempersoalkan mengapa lori itu tidak menunjukkan plat lesen pembalakan seperti kebiasaan selain bagaimana balak itu boleh lepas tanpa pemeriksaan atau bayaran cukai kerana mendakwa Balai Pemeriksaan Hutan ditutup pada hari minggu.

Untuk rekod, hari Ahad merupakan hari bekerja di Terengganu dan LPT1 merupakan laluan biasa untuk mereka dari negeri itu yang hendak ke Pantai Barat. – Bernama


Dunia Timur perlu pusat pengajian cemerlang sendiri, tak hanya tumpu Barat

Oleh Ainul Illia Meor Suzurudin

BANGI, 2 Rabiulawal 1444H, Khamis – Dunia Timur termasuk Malaysia dan Indonesia mesti mewujudkan pusat-pusat pengajian tinggi cemerlang sendiri dengan kerjasama China, Russia, Jepun, Korea dan lain-lain.

Langkah ini supaya satu hala pengajian yang ada di Barat kini dapat diimbangi dari pelbagai sudut dan aspek, kata Yang Dipertua Dewan Negara, Tan Sri Dr Rais Yatim.

“Bagi generasi mendatang Malaysia tidak harus berpeluk tubuh dan terus berderet mengambil sarjana daripada universiti di Barat seperti Oxford, Cambridge, London, Yale dan Boston.

“Ilmu dari sebelah sana harus diadunkan dengan di China, Jepun dan Korea. Dari sudut pembudayaan, Timur akan beroleh perimbangan setimpal dengan yang ada di Barat,” katanya.

Beliau berkata demikian dalam Kongres Antarabangsa Bahasa dan Tamadun Alam Melayu di Universiti Kebangsaan Malaysia (UKM), semalam.

Dalam pada itu, beliau berkata, sekitar 400 ke 500 orang graduan pengajian tinggi yang pulang saban tahun dari pusat pengajian tinggi Barat kini boleh dinilai berapa yang masih tebal pegangan budaya dan bahasa Melayunya.

”Kita tidak pernah membuat penelitian ini. Tahun demi tahun dalam zaman mendatang banyak sifat asas masyarakat Malaysia akan berubah pengamatan dan amalan budayanya, bahasanya, anggapannya terhadap world view atau tanggapan dunia,” katanya.

Dr Rais Yatim berkata, amat mudah difahami senario sesebuah negara yang begitu taksub dengan kemampuan universiti Barat sehingga 500 orang setahun yang pulang ke Malaysia dari Amerika, United Kingdom, Eropah akan mempunyai kecenderungan mengagungkan alma mater dan ilmu mereka masing-masing ceduk sehingga jati diri asal tertinggal.

“Mereka lulusan Oxford, London, MIT, Harvard, UCLA, Boston dan lain-lain tentunya akan meneruskan bahasa Inggerisnya dengan cara alma maternya ke tahap lingua franca dan perhubungan sesama sendiri.

“Bercakap separuh Melayu dan separuh Inggeris akan berterusan. Dalam pada itu ilmu cambahan dalam negara kita tidak menokok sebab kita sentiasa meniru orang,” katanya.

Oleh kerana pengaruh bahasa Inggeris dari segi subjek sains dan matematik serta teknologi berterusan, beliau berkata, sepatutnya para tenaga pengajar yang pulang dari Barat harus diolah langkah menerbitkan asuhan pendidikan dalam bahasa dan budaya Melayu.

“Tetapi budaya Melayunya tentu menipis justeru jati dirinya akan lebih cenderung kepada pendidikan Baratnya.

“Jika mengaji di Mesir atau China trend ini juga akan sama. Namun hasilnya ialah dari segi sebenar budaya Amerika, Britain, Kaherah, Shanghai, Jepun dan Korea berosmosis dengan ilmu masing-masing.

“Yang penting Malaysia beroleh kepakaran dan bancuhan jati diri baru. Kementerian Pengajian Tinggi Malaysia harus berdepan dilema ini,” katanya.

Sementara kecenderungan ini tidak dapat diubah secara paksaan kerana adanya kebebasan memilih institusi pengajian masing-masing, suatu usaha perimbangan amat perlu dilakukan, tegasnya.

“Langkah pertama ialah memperkasa bahasa Melayu sebagai bahasa ilmu di samping kebolehan berbahasa Inggeris dan Mandarin atau Tamil.

“Minda ke arah ini mesti menebal dan beroperasi menerusi Kementerian Pendidikan, jika mahukan zaman hadapan berteraskan jati diri, ilmu berteraskan bahasa Melayu dan meningkatkan tamadun berasaskan bahasa.

“Di peringkat ini, hakikatnya tamadun tinggi akan hanya dicapai jika bahasa sesuatu bangsa itu terus maju dan beroleh taraf bahasa ilmu.

“Memperkasakan bahasa kebangsaan sesuatu negara ke tahap bahasa ilmu amat sukar dalam jangka pendek dan memerlukan pengorbanan efikasi politik – satu-satunya jentera sosial yang mampu mengubah fabrik tamadun negarabangsa,” katanya.


Peguam Negara, Ketua Polis Negara digesa nyatakan perincian kes Adib

Oleh Ainul Illia Meor Suzurudin

BANGI, 22 Safar 1443H, Rabu – Pihak yang sepatutnya mengeluarkan kenyataan rasmi mengenai kes kematian anggota bomba, Allahyarham Muhammad Adib Mohd Kassim bukanlah menteri, tetapi Peguam Negara atau Ketua Polis Negara.

Menegaskan perkara itu, Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, kenyataan bahawa kes itu ditutup sementara dan akan dibuka semula jika terdapat bukti baharu, oleh Menteri Perusahaan Perladangan dan Komoditi, Datuk Zuraida Kamaruddin sama sekali tidak wajar.

Beliau menegaskan, kenyataan sebegini tidak seharusnya dikeluarkan oleh seorang menteri apatah lagi yang tidak berkaitan dengan perlaksanaan undang-undang jenayah.

“Sewajarnya Peguam Negara atau Ketua Polis Negara yang mengeluarkan kenyataan berkaitan dengan pendakwaan dan siasatan jenayah. Jika siasatan ditutup bagaimanakah bukti baharu akan diperolehi?

“Sehingga kini rakyat masih terpinga-pinga kedudukan kes ini walaupun dulu pernah ada beberapa orang yang direman oleh pihak polis berkaitan dengan pembunuhan arwah Muhammad Adib,” katanya dalam satu kenyataan, hari ini.

Sehubungan itu, Zainul Rijal berkata, PPMM mendesak Peguam Negara serta Ketua Polis Negara menzahirkan kedudukan terperinci mengenai siasatan tersebut dan tidak hanya berdiam diri.

Beliau menegaskan, bukti baharu tidak akan datang bergolek begitu sahaja jika siasatan ditutup sementara.

“Adalah menjadi tugas pihak polis mencari bukti-bukti tersebut sehingga ke tahap melampaui keraguan yang munasabah bagi membela arwah Muhammad Adib.

“Persoalan timbul kini adakah pihak polis sudah buntu, tidak menemui jalan dan sudah letih menyiasat kes pembunuhan Muhammad Adib dan mengumpul buktinya?

“Begitu juga berkaitan dengan permohonan komital yang dibawa oleh keluarga arwah Muhammad Adib perlu diselesaikan dengan segera dan adil terutamanya kerajaan perlu jelaskan pendirian.

“Mengapa Tan Sri Tommy Thomas masih lagi dibela oleh kerajaan dalam prosiding komital di Mahkamah Rayuan sedangkan ketika masih menjadi pembangkang mereka sangat lantang mengecam tindak tanduk Tommy Thomas dalam menangani inkues arwah Adib,” katanya.

Pada masa sama, beliau berkata, banyak laporan polis telah dibuat oleh pelbagai pihak termasuk keluarga Allahyarham Muhammad Adib, mantan Peguam Negara, Tan Sri Mohd Apandi Ali dan ramai lagi yang masih lagi tidak ketahuan tindakan yang diambil oleh pihak polis.

Keputusan Mahkamah Koroner perlu dihormati

Mengulas lanjut, Zainul Rijal berkata, Mahkamah Koroner pada 27 September 2019 memutuskan punca kematian Muhammad Adib adalah akibat perbuatan jenayah oleh dua atau lebih individu yang tidak dikenali.

Koroner Rofiah Mohamad turut merumuskan kegagalan polis dan Pasukan Simpanan Persekutuan (FRU) dalam mengawal keadaan rusuhan itu menyumbang kepada kematian Muhammad Adib.

“Keputusan Mahkamah Koroner tersebut perlu dihormati kerana tiada sebarang proses perundangan yang dibawa oleh pihak kerajaan bagi merayu atau menyemak keputusan tersebut.

“Ini bermakna pihak kerajaan telah berpuas hati dengan keputusan koroner itu. Oleh itu, jika sekarang ada yang cuba mempertikaikan keputusan koroner tersebut, ia bukan berpaksi kepada aspek perundangan negara,” katanya.

Justeru, PPMM mendesak siasatan kes pembunuhan Allahyarham Muhammad Adib tidak ditutup walaupun sementara dan usaha perlu dilipat ganda bagi membawa pembunuh ke muka pengadilan.

Beliau menegaskan, di dalam undang-undang jenayah tiada had batasan waktu ditetapkan bagi memulakan prosiding jenayah terhadap mana-mana pihak.

“PPMM menegaskan kepada rakyat Malaysia yang prihatin bahawa pembelaan kepada arwah Muhammad Adib masih perlu diteruskan.

“Seorang penjawat awam yang bertugas dengan kerajaan perlu dibela kematiannya oleh kerajaan,” katanya.


Semua mangsa banjir boleh ambil bantuan di PPS – Rina Harun

SEPANG, 18 Jamadilawal 1443H, Khamis – Semua mangsa banjir tidak kira sama ada yang tinggal di Pusat Pemindahan Sementara (PPS) atau selainnya, boleh datang mengambil bantuan yang ditempatkan di PPS, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Beliau berkata, tidak timbul isu hanya mereka yang tinggal di PPS layak menerima bantuan yang disediakan kerajaan dan disumbangkan oleh pertubuhan-pertubuhan bukan kerajaan (NGO).

“Ada antara mereka (mangsa banjir) ni tidak tinggal di PPS tetapi terjejas dengan banjir dan memerlukan bantuan.

“Saya dah arahkan Jabatan Kebajikan Masyarakat (JKM) (membantu) walaupun kita tahu bantuan-bantuan yang diberikan khusus untuk mereka yang duduk di PPS, namun masih ada yang tidak berpindah ke PPS tetapi memerlukan bantuan,” katanya di sini hari ini.

Rina berkata mangsa banjir yang tidak tinggal di PPS hanya perlu datang dan mendaftar di PPS untuk  rekod mendapatkan bantuan yang diperlukan dan bantuan yang ada akan diagih bersama.

Terdahulu, dalam satu hantaran di Facebook Cikgu Fadli Salleh berkongsi video yang menunjukkan lambakan barang sumbangan orang ramai yang tidak dibenarkan diambil orang luar dan hanya dikhususkan untuk mangsa banjir di PPS sahaja.

Sementara itu, Rina berkata, pertubuhan bukan kerajaan (NGO) dan individu yang berhasrat menghulurkan tenaga membantu mangsa banjir dinasihatkan untuk memaklumkan terlebih dahulu kepada koordinator di PPS bagi memudahkan penyelarasan tugas dan bantuan.

Mengulas keluhan NGO yang mendakwa dihalang oleh pihak tertentu ketika mereka masuk ke kawasan banjir untuk memberi bantuan, beliau berkata PPS mempunyai koordinator dan apa yang perlu dilakukan ialah mendapatkan koordinator untuk memaklumkan bahawa NGO tertentu akan memberi bantuan.

Pada masa sama beliau berharap, tidak ada pihak yang menangguk di air keruh dan mengambil kesempatan mempolitikkan isu berkenaan yang kadang-kadang tidak dapat dipastikan siapa yang menghalang tetapi akhirnya tempelak dibalikkan kepada kerajaan.

Sementara itu, Rina berkata, JKM turut menempatkan kaunselor bertauliah untuk membantu dari segi psikososial mangsa banjir di setiap PPS dan pihaknya akan mengeluarkan senarai kaunselor yang boleh dihubungi mangsa banjir untuk mendapatkan bantuan kaunseling.

“Ini kerana, mereka bukan sahaja kehilangan harta benda tetapi dari segi masalah psikologi yang memerlukan bantuan psikososial.

“Dalam keadaan sekarang kami faham emosi mangsa terganggu jadi perlu untuk mereka ini dibantu,” katanya sambil menambah kira-kira 1,200 kaunselor sudah digerakkan di PPS Kuala Lumpur dan Selangor. – Bernama


Jangan jemu melakukan kebaikan

DIDIK hati kita agar tidak jemu melakukan kebaikan kerana sesungguhnya rahmat Allah itu sangat dekat kepada orang yang sentiasa melakukan amal kebaikan dan bersifat dengan sifat orang yang muhsinin. Firman Allah:

إِنَّ رَحْمَتَ ٱللَّهِ قَرِيبٌ مِّنَ ٱلْمُحْسِنِينَ
“Sesungguhnya rahmat Allah itu dekat kepada orang-orang yang muhsinin.” (Surah al-A’raf: 56)

2. Perhatikan dalam ayat ini bagaimana Allah menyebutkan bahawa rahmat Allah itu sangat dekat dengan orang muhsinin. Timbul persoalan di sini, siapakah dia golongan muhsinin? Golongan muhsinin adalah golongan yang melakukan kebaikan benar-benar ikhlas kerana Allah.

3. Dalam al-Quran, terdapat beberapa ciri golongan muhsinin antaranya mereka adalah golongan gemar menyumbangkan harta di jalan Allah. Firman Allah:

وَأَنْفِقُوا فِي سَبِيلِ اللَّهِ وَلَا تُلْقُوا بِأَيْدِيكُمْ إِلَى التَّهْلُكَةِ وَأَحْسِنُوا إِنَّ اللَّهَ يُحِبُّ الْمُحْسِنِينَ
“Dan belanjakanlah (apa yang ada pada kamu) kerana (menegakkan) ugama Allah, dan janganlah kamu sengaja mencampakkan diri kamu ke dalam bahaya kebinasaan (dengan bersikap bakhil); dan baikilah (dengan sebaik-baiknya segala usaha dan) perbuatan kamu; kerana sesungguhnya Allah mengasihi orang-orang yang muhsinin.” (Surah al-Baqarah: 196)

4. Begitu juga antara ciri-ciri golongan muhsinin yang disebutkan juga dalam al-Quran adalah golongan yang suka memaafkan orang lain. Firman Allah:

وَالْكَاظِمِينَ الْغَيْظَ وَالْعَافِينَ عَنِ النَّاسِ وَاللَّهُ يُحِبُّ الْمُحْسِنِينَ
“dan orang-orang yang menahan kemarahannya, dan orang-orang yang memaafkan kesalahan orang. Dan (ingatlah), Allah mengasihi orang-orang yang berbuat perkara-perkara yang baik.” (Surah Ali Imran: 134)

5. Dan yang paling utama, golongan muhsinin ini adalah orang yang bertakwa yang dekat jiwanya dengan Allah. Firman Allah:

ثُمَّ اتَّقَوْا وَآمَنُوا ثُمَّ اتَّقَوْا وَأَحْسَنُوا وَاللَّهُ يُحِبُّ الْمُحْسِنِينَ
“kemudian mereka tetap bertaqwa dan berbuat kebajikan; kerana Allah mengasihi orang-orang yang berusaha memperbaiki amalannya.” (Surah al-Maidah: 93)

6. Oleh yang demikian, dalam musim pandemik ini, ramai dalam kalangan kita ditimpa kesusahan, bantulah mereka. Jangan jemu melakukan kebaikan di samping berdoa agar Allah menerima amal soleh kita.

Semoga Allah membimbing kita.

Dr Ahmad Sanusi Azmi


Nasib menteri, timbalan menteri UMNO ditentukan petang ini?

BANGI, 20 Ramadan 1442H, Ahad – Nasib mereka berjawatan menteri dan timbalan menteri dari UMNO dipercayai menjadi tumpuan perbincangan dalam mesyuarat Perikatan Nasional (PN) yang dilapor akan diadakan petang ini.

Menurut sumber, mesyuarat juga dijangka membincangkan isu sama ada mereka ingin kekal bersama PN atau meletak jawatan.

“Barisan kepemimpinan PN dijadual mengadakan mesyuarat khas hari ini dipercayai bagi membincangkan isu berhubung masa depan gabungan itu selepas sokongan UMNO tamat Ogos ini.

“Mesyuarat bermula pukul 5 petang di Pejabat PN di Publika itu dijangka dihadiri seramai 17 kepemimpinan Parti Pribumi Bersatu Malaysia (Bersatu), PAS dan Gabungan Rakyat Sabah (GRS),” kata sumber kepada Utusan Malaysia.

Antara yang dijangka hadir ialah Pengerusi PN, Tan Sri Muhyiddin Yassin; Timbalan Pengerusi PN, Datuk Seri Abdul Hadi Awang, Datuk Seri Dr Jeffrey G Kitingan, Datuk Seri Yong Teck Lee, Datuk Dr Dominic Lau dan Datuk Seri Ahmad Faizal Azumu.

Setiausaha Agung PN, Datuk Seri Hamzah Zainudin dan Ketua Penerangan PN, Datuk Seri Mohamed Azmin Ali selaku Timbalan Presiden PN serta Ketua Pemuda PN, Khairil Nizam Khirudin juga dijangka hadir.

Menurut sumber, mesyuarat itu diadakan secara khusus bagi membincangkan agenda tertentu untuk mendapatkan kata putus daripada kepemimpinan parti.

Antara perkara yang mungkin dibincangkan adalah mengenai tindakan PN sendiri selepas sokongan UMNO tamat pada Ogos supaya kerajaan tidak lumpuh.


Jakim terus laksana inisiatif perkasa KAFA secara berfasa

PUTRAJAYA, 8 Rabiulakhir 1443H, Sabtu – Jabatan Kemajuan Islam (Jakim) sentiasa mengambil inisiatif memperkasakan program Kelas Al-Quran dan Fardu Ain (KAFA) melalui penambahbaikan secara berfasa, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata penambahbaikan merangkumi aspek pengurusan, kebajikan penyelia dan guru KAFA, latihan kompetensi, pemberian bantuan khas secara ‘one-off’, keselamatan premis dan prasarana

“Penambahbaikan yang dirancang dan dilaksanakan secara bersama antara Jakim, agensi pelaksana KAFA negeri dan juga Kementerian Pendidikan.

“Kita semua perlu sentiasa bekerjasama erat untuk melaksanakan misi memperkasa ilmu agama dan akhlak kepada anak-anak kita semua,” katanya ketika berucap pada majlis penyampaian hadiah Ihtifal KAFA Kebangsaan (IKK) dan Majlis Ihtifal Ilmi Sekolah Menengah Agama Malaysia (MIISMAM) di sini.

Dalam pada itu, Idris berkata murid-murid aliran agama di institusi pendidikan Islam mempunyai potensi besar untuk bersinar menjadi barisan pelapis kepimpinan negara pada masa akan datang.

“Peserta MIISMAM telah menunjukkan potensi, kebolehan dan bakat yang sangat membanggakan setanding dengan murid-murid yang berada dalam pendidikan arus perdana,” katanya.

Pada majlis itu, Idris turut melancarkan logo rasmi program KAFA yang akan digunakan agensi pelaksana di seluruh negara.

Katanya, penggunaan logo KAFA secara seragam akan menjadi penanda aras yang melambangkan imej dan prestij KAFA sebagai sebuah program berkualiti serta diyakini masyarakat.

“Kini, masyarakat dapat mengenali program KAFA yang sah dan berdaftar dengan agensi pelaksana negeri melalui logonya.

“Saya yakin dengan adanya logo KAFA ini, kepercayaan masyarakat terhadap KAFA dapat ditingkatkan seterusnya menjadi pemangkin kepada tercapainya visi, misi dan objektif KAFA,” katanya.

Pada majlis itu, Muhammad Irfan Mohd Amir dari Kedah diumumkan johan tilawah Al-Quran MIISMAM dan Irfan Hakimie Haimi dari Perak johan bercerita kisah Al-Quran IKK. – Bernama


Tuntutan Hua Zong melampau, cuba ubah sejarah Malaysia

Oleh Zuhayati Yazid

BANGI, 23 Rabiulawal 1443H, Sabtu – Tuntutan pertubuhan bukan kerajaan (NGO) Cina, Hua Zong supaya kerajaan meminda Perlembagaan dalam usaha menjaga sekolah vernakular disifatkan sebagai bukan satu permintaan ringan.

Ia kerana tuntutan tersebut jika dilihat dengan teliti seolah-oleh cubaan untuk mengubah sejarah negara ini.

Profesor Sejarah Sosial dan Intelektual, Institut Antarabangsa Pemikiran dan Tamadun Islam, (ISTAC-IIUM), Prof Datuk Dr Ahmad Murad Merican mendakwa, tindakan sedemikian mampu mengugat perpaduan penduduk berbilang bangsa di Malaysia.

“Orang Melayu sendiri tidak pernah desak mahu ubah atau pinda Perlembagaan…ini tindakan sangat melampau.

“Kenapa mahu pinda dan tunduk dengan permintaan mereka, sedangkan sistem pendidikan di Sekolah Menengah Persendirian Cina (SMPC) berlawanan dengan sistem pendidikan negara.

“Sepatutnya mereka yang patuh dan akur dengan sistem pendidikan kita,” katanya ketika dihubungi Ismaweb.net, hari ini.

Terdahulu, Hua Zong meminta kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan serta meminda atau memperkuatkan peruntukan yang relevan jika perlu.

Presiden Hua Zong, Tan Sri Goh Tian Chuan berkata, ia bagi mengelakkan kedudukan Sekolah Jenis Kebangsaa Cina (SJKC) dan Tamil (SJKT) di bawah Perlembagaan terus dicabar.

Mengulas lanjut, beliau mempersoalkan mengapa kerajaan sehingga ke hari ini masih belum mampu menyelesaikan isu berkaitan sekolah vernakular.

“Ini melibatkan isu negara dan harus ingat kemantapan sesebuah negara sebenarnya bergantung kepada sejarah,” katanya.

Sehubungan itu, Prof Ahmad Murad berharap sekolah satu aliran dapat diwujudkan segera demi menjamin perpaduan kaum yang lebih utuh.


Zahid ‘dilepas’, tatakelola sudah jadi tatakelaut?

BANGI, 18 Safar 1445H, Isnin – Keputusan Mahkamah Tinggi Kuala Lumpur hari ini berhubung kes pertuduhan Presiden UMNO, Datuk Seri Ahmad  Zahid Hamidi bukanlah di luar jangkaan, kerana banyak pihak sudah meramalkan akan menjadi kenyataan.

Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya berkata, keputusan itu tidak susah untuk dibaca rakyat kerana Ahmad Zahid jelas dilihat terdesak dan bersungguh-sungguh bersama Pakatan Harapan (PH).

Atas sebab itu, beliau percaya Ahmad Zahid yang juga Timbalan Perdana Menteri, seolah-olah sudah mencapai apa yang diinginkannya melalui kerjasama dengan gabungan parti berkenaan.

“Persoalan yang menjadi tanda tanya terbesar di sini ialah mengapa daripada 47 pertuduhan, satu pun tidak sangkut dan seolah-olah semuanya gugur dengan begitu mudah secara serentak?

“Mengapakah SPRM dan AGC (Jabatan Peguam Negara) tidak meneruskan kes sehingga semuanya boleh gugur begitu sekali? Lebih-lebih lagi baru sahaja beberapa hari yang lalu Peguam Negara tamat perkhidmatan dan yang baharu telah dilantik.

“Jelas bahawa di mata rakyat, kewibawaan agensi-agensi ini sudah terjejas,” katanya dalam kenyataan, hari ini.

Aminuddin berkata, rakyat kini menunggu respon Perdana Menteri, Datuk Seri Anwar Ibrahim dan DAP yang selama ini bermati-matian memperjuangkan tatakelola serta melawan rasuah.

Bahkan, kempen Anwar dan DAP ketika Pilihan Raya Umum Ke-15 (PRU15) lalu juga, majoritinya hanya mengenai 47 kes pertuduhan mengaitkan Ahmad Zahid.

“Pengundi-pengundi yang menyokong PH kerana mahu pemimpin-pemimpin kerajaan lalu dihukum kerana rasuah dan salah guna kuasa selama ini pasti merasakan diri mereka sudah diperdaya.

“Apa yang lebih merisaukan ialah bukannya soal pertuduhan tidak sempurna tetapi soal kewujudan ‘tangan ghaib’ yang memainkan peranannya,” katanya.

Beliau berkata, jika semua sangkaan itu benar, maka negara masih tidak keluar daripada belenggu praktis tatakelola yang lama, malah menjadi lebih teruk pada pemerintahan kali ini.

“Kalaulah begitu, saya nasihat kepada PM agar bermuhasabah sebaiknya. Sekali dua ada isu tatakelola bolehlah.

“Tetapi apabila sudah banyak kali dan terlalu besar, rakyat akan ketawakan PM sahaja setiap kali beliau buka mulut ‘menggoreng’ bab tatakelola kerana sudah jadi tatakelaut,” katanya.

Terdahulu, Ahmad Zahid dilepas tanpa dibebaskan oleh Mahkamah Tinggi Kuala Lumpur atas 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi, selepas 77 hari dibicarakan.

Hakim Datuk Collin Lawrence Sequerah memutuskan demikian selepas membenarkan permohonan Timbalan Pendakwa Raya, Datuk Mohd Dusuki Mokhtar yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.

Sebelum ini, Ahmad Zahid, 70, menghantar surat representasi setebal 200 muka surat kepada Jabatan Peguam Negara (AGC) sebagai asas pertimbangan agar pertuduhan terhadapnya digugurkan.

Surat representasi pertama dikemukakan pada Januari manakala kedua, dihantar kepada AGC dengan fakta dan bukti baharu, pada Februari.

Ahmad Zahid yang juga Menteri Kemajuan Desa dan Wilayah dibicarakan atas 47 pertuduhan iaitu lapan tuduhan rasuah, 12 pecah amanah dan 27 pengubahan wang haram membabitkan dana Yayasan Akalbudi.


Nota suara, video tular berkait Abu Sayyaf tidak benar: ESSCom

TAWAU, 12 Syawal 1442H, Isnin  – Kawasan Keselamatan Khas Pantai Timur Sabah (ESSCom) menafikan dakwaan berlaku kejadian kumpulan Abu Sayyaf menangkap penduduk kampung dan memotong anggota badan di dalam hutan di Sabah seperti nota suara yang tular menerusi aplikasi WhatsApp.

Komander ESSCom Datuk Ahmad Fuad Othman berkata, nota suara meminta penduduk berhati-hati yang tular bersama sebuah video berdurasi 1.03 minit menunjukkan seorang lelaki diserang dengan parang dan ditetak serta kemudian ditembak bertalu-talu di kawasan semak itu bukan berlaku di Sabah sebaliknya di Filipina.

“Hentikan penyebaran berita palsu ini, jangan percaya audio (nota suara) yang disebarkan kerana ia palsu dan rakaman video itu sebenarnya berlaku di negara jiran,” katanya kepada Bernama hari ini.

Ahmad Fuad berkata, polis dalam masa sama sedang menyiasat penyebar maklumat palsu berkenaan kerana menimbulkan kegusaran awam.

Terdahulu, nota suara berdurasi 23 saat yang tular hari ini turut mendakwa tindakan kumpulan Abu Sayyaf itu sebagai mahu membalas dendam.

Pada 17 Mei lepas, psukan keselamatan menembak mati lima anggota kumpulan Abu Sayyaf di kawasan setinggan di Taman Sri Arjuna, Beaufort. -Bernama


70 wanita hamil di Oman positif COVID-19

MUSCAT, 29 Zulkaedah 1441H, Selasa – 70 wanita hamil di Oman dijangkiti COVID-19, manakala sembilan daripadanya dimasukkan ke unit rawatan rapi (ICU).

Media antarabangsa melaporkan, terdapat tiga kes yang mana mereka terpaksa melahirkan bayi lebih awal.

Bagaimanapun, kesemua kes jangkitan tidak mengakibatkan kematian.

Pengarah Ginekologi dan Obstetrik di Hospital Diraja, Dr Moza Abdullah Al Suliamani berkata, masih belum terbukti bahawa wanita hamil yang positif COVID-19 akan mendapat masalah kesihatan lebih teruk berbanding pesakit lain yang dijangkiti virus sama.

Bagaimanapun, katanya wanita berkenaan berkemungkinan akan mengalami jangkitan pernafasan berikutan perubahan sistem imunisasi dan badan.

“Jadi, amat penting untuk mereka mengambil langkah pencegahan bagi melindungi diri dan bayi.

“Selain itu, mereka perlu melaporkan jika mengalami simptom seperti demam, batuk atau sukar bernafas,” katanya.

Pada masa sama, beliau mengesahkan bahawa kebanyakan wanita hamil yang dijangkiti pandemik itu menunjukkan gejala ringan selain dijangkiti sama ada daripada suami atau ahli keluarga.

“Tetapi masalah kesihatan ini boleh memberi kesan kepada ibu atau bayi mereka,” katanya.

Jelas beliau, pihaknya turut mengalami masalah memandangkan kebanyakan wanita terbabit tidak mendedahkan sekiranya terdapat ahli keluarga mereka positif COVID-19.

Ibu-ibu terbabit hanya akan memberitahu perkara berkenaan sebaik sahaja dimasukkan ke hospital.

Sebelum ini, Pertubuhan Kesihatan Sedunia (WHO) mengingatkan supaya ibu hamil diutamakan bagi ujian saringan COVID-19.

Setakat ini, tiada bukti menunjukkan bahawa mereka boleh menyebarkan virus berkenaan kepada bayi dalam kandungan atau ketika kelahiran.

Virus itu juga tidak ditemui pada susu ibu. -Agensi


ALOR SETAR, 19 Rabiulawal 1444H, Ahad – Lebih 40 pendaki gunung terperangkap di Air Terjun Telaga Tujuh dekat Langkawi akibat kejadian kepala air yang berlaku pagi tadi.

Pengarah Jabatan Bomba dan Penyelamat Malaysia (JBPM) Kedah Penolong Kanan Pesuruhjaya Bomba Sayani Saidon berkata pihak bomba menerima panggilan kecemasan pada 10.16 pagi sebelum 13 pegawai dan anggota dari Balai Bomba dan Penyelamat (BBP) Langkawi dikerahkan ke lokasi kejadian.

“Sebaik tiba di lokasi, bomba dimaklumkan lebih 40 orang pendaki gunung terperangkap akibat kejadian kepala air yang berlaku berikutan hujan lebat yang berlaku pagi tadi. Kesemua pendaki dianggarkan berusia antara 30 hingga 40 tahun.

“Ikatan tali telah dibuat bagi membolehkan anggota bomba menyeberangi sungai untuk menyelamatkan mangsa yang terperangkap. Setakat ini, lebih 15 mangsa telah berjaya diselamatkan dan proses menyelamat masih berjalan dalam keadaan air sungai yang masih deras,” katanya dalam kenyataan di sini hari ini.

Sementara itu, Ketua Polis Daerah Langkawi ACP Shariman Ashari yang mengesahkan kejadian berkata pihaknya menerima panggilan daripada Bomba Langkawi yang memaklumkan terdapat lebih 40 mangsa terperangkap di Telaga Tujuh.

Dalam perkembangan sama, Pegawai Angkatan Pertahanan Awam Malaysia (APM) Daerah Langkawi Kapten (PA) Ahmad Shahfikri Darus dalam kenyataan hari ini berkata berlaku kejadian ribut dan banjir yang melibatkan beberapa mukim bagaimanapun tiada pusat pemindahan sementara (PPS) dibuka setakat ini.

“Mukim yang terjejas akibat ribut dan banjir adalah Ayer Hangat, Padang Matsirat, Ulu Melaka dan Kuah. Keadaan cuaca di Langkawi sekarang masih hujan lebat serta ribut dan kerja-kerja pembersihan sedang dijalankan,” katanya. – Bernama


Dunia perlu bersatu heret Israel ke Mahkamah Jenayah Antarabangsa

BANGI, 5 Rabiulakhir 1445H, Jumaat – Dunia perlu bersatu untuk mengheret negara haram Israel ke Mahkamah Jenayah Antarabangsa (ICC) atas pembunuhan beramai-ramai (genosid) di Gaza minggu ini.

Pengeboman ke atas Hospital Al-Ahli Baptist yang mengorbankan ratusan jiwa anak-anak kecil, warga emas, kaum ibu yang sakit adalah satu jenayah perang, kata Ahli Parlimen Machang, Wan Ahmad Fayhsal Wan Ahmad Kamal.

“Perkara ini tidak akan berhenti kalau tiada desakan daripada Parlimen-Parlimen di satu dunia.

“Sepanyol, Columbia dan Ireland telah memberi tekanan kepada negara haram itu.

“Kita juga mahu Malaysia melakukan langkah yang sama. Pertama adalah memastikan Israel ini dibenamkan kerana ia merupakan jenayah perang,” katanya.

Atas dasar itu, Perikatan Nasional (PN) mendesak perbahasan khas dilakukan di Dewan Rakyat supaya kerajaan boleh mengusulkan tindakan kepada Majlis Keselamatan Pertubuhan-Bangsa-Bangsa Bersatu (UNSC) sekali gus memberi tekanan kepada Israel.

“Saya menyeru sidang khas di Dewan Rakyat diadakan untuk kita memberi kekuatan kepada bukan saja kerajaan Malaysia tetapi semua negara-negara yang bersama dengan Palestin untuk memberi tekanan kepada Isr@el dan sekutunya dunia tidak akan berdiam diri,” katanya.

Semalam, Ahli Parlimen Machang itu telah menghantar usul tergempar di Dewan Rakyat berhubung krisis yang semakin meruncing di Gaza.

Namun beliau tidak sempat membincangkan tentang pelanggaran dan pencabulan hak asasi manusia dan jenayah perang yang dilakukan rejim negara haram.


COVID-19: Thailand bakal longgar sekatan pulihkan ekonomi

BANGKOK, 18 Muharram 1443H, Jumaat – Thailand bakal melonggarkan sekatan COVID-19 di Bangkok dan 28 wilayah berisiko tinggi bermula 1 September, dalam usaha untuk merancakkan kembali ekonomi.

Pusat beli-belah, dine-in di restoran, salun dan kedai gunting rambut (hanya untuk potongan rambut), ruang urut (hanya untuk urut kaki), tempat sukan dan taman awam akan dibuka semula mulai Rabu depan.

Perhimpunan awam juga akan dibenarkan tetapi terhad sehingga 25 orang.

Penolong jurucakap Pusat Pentadbiran Situasi Covid-19 (CCSA) Dr Apisamai Srirangsan berkata perintah berkurung waktu malam selama tujuh jam bermula 9 malam hingga 4 pagi di kawasan-kawasan terlibat masih berkuat kuasa.

“Sekolah, gim dan pusat kecergasan serta tempat hiburan juga masih ditutup,” katanya selepas menghadiri mesyuarat yang dipengerusikan Perdana Menteri Prayuth Chan o-cha di sini hari ini.

Untuk memastikan pembukaan semula perniagaan dan premis dapat dilaksanakan dengan selamat, Apisamai berkata pihak pengendali mesti memastikan pekerja mereka sudah lengkap divaksinasi dan menjalani ujian antigen secara berkala.

“Perniagaan berisiko tinggi seperti restoran, pelanggan perlu menunjukkan bukti sudah divaksinasi atau negatif ujian saringan COVID-19 dalam tempoh tujuh hari sebelum memasuki mana-mana premis.

“Kita perlu menyesuaikan diri dan belajar untuk hidup secara selamat bersama virus ini,” katanya pada sidang media di sini hari ini.

Penularan varian Delta menyebabkan Thailand terpaksa berjuang dengan wabak COVID-19 terburuk sejak April tahun ini.

Thailand mencatatkan 18,702 kes baharu COVID-19 dan 273 kematian, dalam tempoh 24 jam, sekali gus menyaksikan kes baharu di negara ini mencatatkan penurunan di bawah angka 20,000 sejak enam hari berturut-turut.

Setakat ini, secara keseluruhan Thailand mencatatkan 1,139,571 kes dan 10,587 kematian. – Bernama


Negara kekurangan institusi yang boleh bela nasib wanita

Oleh Zuhayati Yazid

BANGI, 27 Safar 1444H, Sabtu – Institusi yang memperjuangkan hak dan kedudukan wanita di negara ini perlu diperluaskan bagi terus membela nasib kaum berkenaan.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, wanita adalah tulang belakang kepada pembinaan masyarakat.

Katanya, selain itu, jatuh bangun sesebuah negara juga banyak bergantung kepada corak yang ditempa oleh wanita dalam masyarakat.

“Namun di negara kita, institusi untuk kaum wanita membuat rujukan dan dijadikan tempat mengadu agak terhad dan keadaan ini jauh berbeza dengan situasi di Barat yang sangat membela nasib kaum Hawa mereka dengan pelbagai agensi yang boleh dituju kaum berkenaan dalam menyelesaikan masalah dan menjadi rujukan.

“Di negara kita, walaupun kita mempunyai budaya dan mengangkat kedudukan wanita namun agensi untuk membela nasib kaum ini dilihat kurang dan sangat terhad dan tiba masanya kita mewujudkan lebih banyak agensi dan institusi yang boleh dijadikan tempat rujukan.

“Penambahan pelbagai agensi dan jabatan berkenaan diyakini menjadi medium kepada golongan berkenaan menyuarakan hak mereka sekali gus dapat mengangkat kedudukan wanita selari dengan ajaran Islam yang meletak wanita di tempat yang agung,” katanya.

Beliau berkata demikian ketika berucap merasmikan Konvensyen Wanita Islam Nasional 2022 (KONWANIS) yang diadakan di Universiti Tenaga Nasional (UNITEN), dekat sini, hari ini.

Program anjuran Wanita ISMA, Kelab Iffah Malaysia dengan kerjasama Beliawanis PEMBINA dan Mirasya itu dihadiri hampir 2,000 peserta dari seluruh negara.

Mengulas lanjut, Ustaz Muhammad Fauzi berkata, dalam menyelesaikan permasalahan berkenaan perlu kerjasama padu semua pihak termasuk jabatan kerajaan dan pertubuhan bukan kerajaan (NGO).

“Semua tidak akan menjadi kalau nak mengharapkan kerajaan sahaja tidak boleh juga begitu juga pergerakan NGO sahaja untuk bergerak solo juga akan berdepan masalah,” katanya.


UMNO gugur keahlian Harrison kerana tanding tiket PN

BANGI, 9 Muharam 1445H, Khamis – Timbalan Ketua UMNO Bahagian Sungai Buloh, Datuk Harrison Hassan digugurkan keahlian UMNO secara automatik.

Pelucutan keahlian itu dibuat selepas Harrison dinamakan sebagai calon Dewan Undangan Negeri (DUN) Jeram di bawah tiket Perikatan Nasional (PN) bagi Pilihan Raya Negeri (PRN) Selangor pada 12 Ogos ini.

Presiden UMNO, Datuk Seri Dr Ahmad Zahid Hamidi berkata, beliau langsung tidak terkejut dengan tindakan Harrison itu kerana desas-desas mengenai perkara tersebut sudah didengar pada bulan lalu.

“Saya sudah dengar sebulan lebih awal, saya tidak terkejut. Kita hanya memerlukan ahli-ahli yang taat kepada parti mengikut peraturan parti jika mereka lebih taat parti lain eloklah pilihan itu dibuat oleh mereka.

“Apabila ianya disahkan untuk bertanding atas tiket parti lain maka mengikut Perlembagaan UMNO dan juga peraturan dalam Lembaga Displin secara automatik tergugur keahliannya,” katanya seperti dipetik media tempatan, hari ini.

Ditanya sama ada Harrisson sudah meninggalkan UMNO sebelum diumumkan sebagai calon PN, Ahmad Zahid berkata, beliau tidak mempunyai maklumat berkenaan.

Semalam, Pengerusi PN, Tan Sri Muhyiddin Yassin mengumumkan Harrison sebagai calon PN untuk DUN Jeram bersama-sama 55 lagi calon lain pada PRN Selangor.


PDRM tangkap individu kuarantin gagal jalani saringan COVID-19 ke-2

BANGI, 5 Zulhijjah 1441H, Ahad – Kerajaan memutuskan semua individu yang pulang ke Malaysia dari luar negara perlu menjalani perintah kuarantin wajib 14 hari di stesen kuarantin yang ditetapkan.

Ketua Pengarah Kesihatan, Datuk Dr Noor Hisham Abdullah berkata, kuarantin wajib yang bermula 24 Julai lalu itu, dikenakan ke atas rakyat Malaysia yang pulang ke tanah air dan warganegara asing yang masuk ke negara ini.

Beliau berkata, individu yang diperintah kuarantin wajib perlu menanggung sepenuhnya kos berkenaan, termasuk ujian saringan COVID-19.

“Sehingga kini, seramai 839 individu telah pulang ke tanah air melalui pintu masuk sempadan antarabangsa dan kesemua telah ditempatkan di enam stesen kuarantin di Kuala Lumpur, Negeri Sembilan dan Johor.

“Mereka telah pulang dari 17 negara iaitu Indonesia, Singapura, Vietnam, Brunei, Qatar, Pakistan, Arab Saudi, Hong Kong, India, UAE, Jepun, Turki, Korea Selatan, Iran, Bangladesh, China dan Australia,” katanya dalam kenyataan, hari ini.

Dr Noor Hisham berkata, mulai esok juga, Polis Diraja Malaysia (PDRM) akan mengambil tindakan menangkap dan mendakwa di mahkamah, individu-individu yang masih belum tampil untuk ujian saringan kedua bagi kuarantin rumah.

“Individu yang terbabit diarahkan untuk menghubungi Pejabat Kesihatan Daerah (PKD) yang terdekat untuk melakukan ujian saringan kedua,” katanya.

Semalam, Dr Noor Hisham memaklumkan, dua lagi kluster baharu dikesan iaitu Kluster Bukit Tiram di Johor dan Kluster Syarikat Pembinaan di Kuching.

Lebih buruk lagi, apabila Kuching diisytiharkan sebagai zon merah selepas mencatatkan 41 kes baharu.


48 individu ditahan ingkar PKPP

KUALA LUMPUR, 16 Muharram 1442H, Jumaat  – Sebanyak 48 individu ditahan kerana ingkar arahan Perintah Kawalan Pergerakan Pemulihan (PKPP) semalam, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, Polis Diraja Malaysia (PDRM) yang mengetuai Pasukan Petugas Operasi Pematuhan PKPP mengeluarkan kompaun terhadap 47 daripada individu berkenaan manakala seorang lagi dijamin.

Katanya, tidak memakai pelitup muka dilaporkan sebagai kesalahan tertinggi membabitkan 17 individu diikuti premis beroperasi lebih masa membabitkan 13 orang.

“Kesalahan lain termasuk gagal menyediakan peralatan dan catatan keluar masuk melibatkan 12 individu, melanggar perintah kuarantin (seorang) dan aktiviti dengan melibatkan kehadiran orang ramai yang menyukarkan penjarakan fizikal (lima),” katanya dalam kenyataan berhubung PKPP hari ini.

Mengenai Operasi Benteng, beliau berkata, PDRM berjaya melakukan 28 tangkapan semalam membabitkan 83 pendatang asing tanpa izin serta masing-masing seorang tekong dan penyeludup, selain sebuah bot dan lima kenderaan darat turut dirampas.

“Sebanyak 79 sekatan jalan raya dilaksanakan semalam yang melibatkan PDRM (65), Agensi Kawalan Sempadan Malaysia (10) dan Angkatan Tentera Malaysia (empat). Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram,”  katanya.

Sementara itu, Ismail Sabri berkata, sejak 24 Julai lepas sehingga semalam, seramai 22,252 individu telah pulang ke tanah air melalui pintu masuk sempadan antarabangsa dan ditempatkan di 70 hotel serta empat Institut Latihan Awam (ILA).

Beliau berkata, daripada jumlah itu, sebanyak 8,985 individu sedang menjalani proses kuarantin wajib manakala 66 individu dihantar ke hospital untuk rawatan dan 13,201 individu lagi telah didiscaj dan dibenarkan pulang.

Katanya, mereka pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.

Dalam pada itu, beliau berkata, pemeriksaan yang dijalankan oleh Lembaga Pembangunan Industri Pembinaan Malaysia (CIDB) di 22 tapak binaan di seluruh negara semalam mendapati hanya satu tapak binaan yang tidak mematuhi prosedur operasi standard (SOP) dan diberi amaran.

Mengenai barang keperluan asas, Ismail Sabri berkata, secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperoleh.

“Pegawai penguat kuasa Kementerian Perdagangan Dalam Negeri dan Hal Ehwal Pengguna juga telah melakukan 1,416 pemeriksaan khas pematuhan SOP PKPP dan mendapati 1,399 premis mematuhi SOP yang ditetapkan manakala 17 premis diberi nasihat kerana tidak patuh SOP,” katanya. -Bernama


Pencemaran udara antara faktor kematian awal: Laporan

ANKARA, 4 Rabiulawal 1442H, Rabu – Pencemaran udara antara faktor risiko persekitaran utama yang membawa kepada kematian awal, selepas tekanan darah tinggi, penggunaan tembakau dan risiko diet, menurut laporan State of Global Air 2020.

Menerusi kajian yang diterbitkan hari ini, jumlah kematian akibat pencemaran udara meningkat kepada 6.67 juta setakat tahun 2019.

Menurut laporan itu, masalah kekurangan kualiti udara juga menyebabkan hampir 500,000 kematian di seluruh dunia berlaku dalam kalangan bayi sepanjang tahun lalu.

“(Oleh kerana sekatan akibat pandemik COVID-19), data satelit pemantauan kualiti udara dan darat menunjukkan penurunan mendadak dalam kepekatan pencemar seperti nitrogen dioksida (NO2) dan dalam beberapa kes, pengurangan sederhana untuk bahan pencemar seperti PM2.5,” kata laporan itu.

Bagaimanapun, laporan itu menyebut bahawa perubahan positif terhadap kualiti udara hanya bersifat sementara, memandangkan kebanyakan negara sudah menarik balik sekatan atau perintah berkurung.

“Tiga negara yang yang mempunyai populasi tinggi adalah antara yang terdedah dengan kualiti udara itu teruk iaitu India, Nepal dan Niger.

“Sementara, Australia, Brunei dan Kanada adalah negara yang kurang masalah pencemaran udara bagi tahun 2019,” katanya.

Minggu lalu, India berdepan masalah jerebu teruk selepas kualiti udara di New Delhi merosot ke paras terendah mencecah 350. –  Agensi


Turki buka semula 10 sekolah perempuan di Afghanistan

ANKARA, 29 Rabiulawal 1443H, Jumaat – Turki membuka semula 10 daripada 14 sekolah perempuan yang dikendalikan kerajaan Turki di Afghanistan, kata Menteri Luar, Mevlut Cavusoglu.

Ketika ini, Turki cuba membantu wanita Afghanistan melalui diplomasi – yang dikendalikan secara peribadi dengan delegasi Taliban yang melawat bulan lalu – menggesa Menteri Luar sementara, Amir Khan Muttaqi, menerima semua parti dan kumpulan di Afghanistan.

“Sudah tentu cadangan kami tidak mencukupi. Itulah sebabnya 10 daripada 14 sekolah yang ditadbir oleh Yayasan Maarif dibuka semula,” katanya ketika sidang mesyuarat Parlimen, semalam.

Beliau berkata demikian merujuk kepada yayasan dibiayai Turki yang mengendalikan kira-kira 80 sekolah di Afghanistan, 14 daripadanya untuk perempuan sahaja.

Turki kekal sebagai satu-satunya negara NATO yang mempunyai kedutaan yang berfungsi di Kabul selepas pengambilalihan Taliban awal tahun ini.

Cavusoglu berkata, Turki telah memberikan biasiswa kepada seorang pelajar perempuan Afghanistan yang mendapat tempat pertama dalam peperiksaan universiti Afghanistan.

“Selgey Ismail akan menerima latihan sekolah perubatan di Turki dengan biasiswa negara Turki. Kami dapatkan pasport untuknya daripada Taliban,” katanya.

Pada masa sama, Ankara juga telah menghantar bantuan kemanusiaan ke Kabul, terbaru 33 tan bantuan makanan.

“Kerja bantuan kami masih dijalankan,” katanya.

Afghanistan menghadapi kekurangan makanan akibat penarikan kebanyakan dana dan bantuan barat susulan pengunduran tentera pimpinan Amerika Syarikat (AS) dari negara itu. – Agensi


Bersatu padulah harungi jihad rawat kerosakan ditinggal penjajah: MUIS

BANGI, 14 Safar 1445H, Khamis – Majlis Ulama ISMA (MUIS) mengajak seluruh umat Islam bersatu padu mengelakkan perbezaan yang tidak sepatutnya berlaku dalam mengharungi jihad merawat kerosakan ditinggalkan penjajah di negara ini.

Pengerusi MUIS, Datuk Zamri Hashim berkata, para penjajah apabila keluar daripada negara ini, tidak meninggalkan negara dalam keadaan kuat seperti mana sebelum kedatangannya.

Hakikatnya, terlalu banyak perkara perlu dirawat dan diperbaiki meskipun selepas 66 tahun Malaysia mengecapi kemerdekaan, katanya.

“Islam sebagai cara hidup yang telah diamalkan di negara kita dari sudut perundangan, teknologi dan sebagainya telah ditukar kepada sistem yang tidak bertunjangkan kepada tauhid.

“Sesungguhnya kemerdekaan yang kita capai merupakan pintu kecil atau anak tangga pertama dan diikuti dengan proses merawat dan memperbaiki kerosakan yang ditinggalkan oleh penjajah,” katanya dalam kenyataan sempena Hari Kemerdekaan ke-66, hari ini.

Selari itu, Zamri berkata, kemerdekaan negara perlu disambut dan dihayati secara bijak serta berstrategi, termasuk mengimbangkan antara mensyukuri nikmati kemerdekaan dan tidak terlalu selesa serta gembira sehingga lupa tanggungjawab yang perlu dilakukan akan datang.

“Sesungguhnya proses merawat kerosakan yang ditinggalkan oleh penjajah memerlukan perjalanan yang panjang.

“MUIS mengucapkan selamat ulang tahun kemerdekaan yang ke-66 buat seluruh rakyat Malaysia khususnya buat seluruh umat Islam di tanah air,” katanya.


Perjanjian Malaysia baharu buka peluang Sarawak tuntut, tambah baik hak

KUCHING, 23 Zulhijjah 1443H, Sabtu – Usul membuat satu Perjanjian Malaysia baharu dilihat boleh membuka peluang dan ruang bagi Sarawak menuntut serta menambah baik hak-hak negeri itu.

Penganalisis Sosiopolitik, Pusat Demokrasi dan Pilihan Raya Universiti Malaya (UMCEDEL), Profesor Madya Dr Awang Azman Awang Pawi berkata, cadangan itu juga wajar dibincangkan dan tidak seharusnya ditolak bulat-bulat terutamanya dalam negara demokrasi yang meraikan kepelbagaian pendapat.

Jelasnya mungkin melalui Perjanjian Malaysia baharu itu juga pelbagai isu serta cadangan berkaitan Sarawak seperti penambahan kerusi Parlimen di negeri itu boleh menjadi realiti.

“Jadi barangkali melalui new deal (perjanjian baharu) ini kita (Sarawak) akan dapat satu pertiga kerusi Parlimen, itu sudah cukup baik. Ini juga satu ruang terbuka untuk penambahbaikan apa yang kita ada (hak sedia ada).

“Malah dalam isu cukai jualan dan perkhidmatan (SST) mungkin Sarawak boleh dapat lebih lagi. Oleh itu, kita perlu berani meneroka dan bergerak ke hadapan serta berani untuk berunding dengan lebih lagi,” katanya pada program Ruang Bicara terbitan Bernama TV bertajuk “Hari Sarawak Yang Penuh Makna”.

Turut menjadi tetamu program berkenaan ialah saintis politik Universiti Putra Malaysia (UPM), Prof Datuk Dr Jayum Jawan dan Ketua Program Sejarah Pusat Kajian Sejarah, Politik dan Hal Ehwal Antarabangsa Universiti Kebangsaan Malaysia (UKM), Dr Suffian Mansor.

Sebelum ini, Timbalan Pengerusi Barisan Nasional (BN), Datuk Seri Mohamad Hasan, ketika berucap pada Konvensyen BN Sabah di Penampang, awal bulan ini, mencadangkan agar kepimpinan BN negeri itu mengusulkan Perjanjian Malaysia baharu.

Katanya, ia sebagai langkah lebih konkrit ke arah merealisasikan hak-hak dan tuntutan negeri sebagaimana yang termaktub dalam MA63. – Bernama


5.8 juta bakal pemilih boleh semak rekod dengan SPR Oktober ini

KUALA LUMPUR, 22 Safar 1443H, Rabu – Suruhanjaya Pilihan Raya Malaysia (SPR) memaklumkan bahawa Semakan Pra-Pendaftaran Pemilih Automatik (SPPA) akan diadakan pada 1 sehingga 31 Oktober 2021.

Setiausahanya, Datuk Ikmalrudin Ishak berkata, bagi tujuan itu SPR akan mempamerkan maklumat bagi sejumlah 5.8 juta bakal pemilih dan memberi peluang kepada mereka untuk menyemak dan mengesahkan rekod mereka dengan SPR.

Katanya, urusan SPPA boleh dibuat melalui dua kaedah iaitu membuat semakan menggunakan aplikasi MySPR SPPA di pautan https://mysprsppa.spr.gov.my; atau hadir ke 604 tempat semakan SPPA di seluruh negara dan mengimbas Kod QR Bahagian Pilihan Raya Parlimen yang diletakkan.

“Dalam tempoh SPPA ini, mana-mana warganegara Malaysia berumur 18 tahun dan ke atas yang masih belum mendaftar sebagai pemilih boleh menyemak, mengesahkan maklumat mereka dan membuat aduan dengan SPR sebelum didaftarkan sebagai pemilih secara automatik,” katanya dalam satu kenyataan, hari ini.

Justeru, SPR menyeru kepada 5.8 juta bakal pemilih berumur 18 tahun dan ke atas untuk menyemak dan mengesahkan maklumat mereka dengan SPR.

“Sekiranya bakal pemilih tidak lagi tinggal di alamat yang dipaparkan, bakal pemilih dinasihatkan untuk mengemaskini alamat kad pengenalan mereka di Jabatan Pendaftaran Negara selewat-lewatnya l 31 Oktober ini.


Malaysia kutuk serangan Israel di Masjid al-Aqsa

BANGI, 15 Ramadan 1444H, Khamis – Malaysia mengutuk sekeras-kerasnya serangan terbaharu rejim haram Israel terhadap rakyat Palestin dan pencerobohan ke atas Masjid al-Aqsa pada Rabu.

Kementerian Luar Negeri dalam kenyataan menyifatkan tindakan pihak berkuasa Israel menyalahi undang-undang dan mencabul hak asasi manusia rakyat Palestin serta kesucian Masjid al-Aqsa.

Justeru, Malaysia menggesa masyarakat antarabangsa, khususnya Majlis Keselamatan Pertubuhan Bangsa-Bangsa Bersatu (UNSC) memastikan rejim Israel bertanggungjawab ke atas jenayah kejam itu.

Kementerian turut mendesak supaya pihak berkuasa Israel membebaskan segera lebih 350 rakyat Palestin yang ditangkap dalam insiden semalam.

“Masyarakat antarabangsa mesti menuntut rejim Israel menghentikan serta-merta sebarang tindakan provokasi demi kepentingan keamanan dan kestabilan.

“Malaysia akan terus berdiri dalam solidariti kuat dengan rakyat Palestin dan mengulangi status Al-Quds Al-Sharif sebagai tapak suci bagi umat Islam,” kata kementerian.

Pada masa sama, Malaysia berpegang teguh dengan pendiriannya bahawa rakyat Palestin berhak mendapat negara merdeka, berdasarkan garis sempadan sebelum tahun 1967, dengan Baitulmaqdis Timur sebagai ibu negara.

Terdahulu, polis Israel bertindak menyerbu Masjid Al-Aqsa dengan mendakwa sejumlah perusuh bertopeng telah memasuki masjid dan menguncinya.

Menurut Palang Merah Palestin, seramai 12 rakyat Palestin cedera dalam pertempuran itu, akibat tembakan peluru getah dan dipukul.

Beberapa jam selepas kejadian itu, rejim Israel kembali bertempur dengan rakyat Palestin untuk kali kedua di Masjid Al-Aqsa, ketika serbuan pada awal pagi dan menahan lebih 350 orang.


PN yakin dapat majoriti dua pertiga bentuk kerajaan

BUKIT MERTAJAM, 19 Rabiulakhir 1444H, Isnin – Perikatan Nasional (PN) optimis untuk membentuk kerajaan dengan majoriti dua pertiga kerusi Parlimen pada Pilihan Raya Umum Ke-15 (PRU15).

Presiden PAS, Tan Sri Abdul Hadi Awang berkata, keyakinan itu bersandarkan gelombang kebangkitan yang dilihat tertarik dengan PN dan percaya mampu memberikan kemenangan kepada gabungan berkenaan.

“Keputusan PAS bergabung bersama PN juga bertujuan menyatupadukan ummah dan ia membentuk kerajaan yang aman dan harmoni.

“Saya bukan biasa pakai lambang biru (PN) ni, tapi sebab nak menyatukan ummah, kita pakai lah.

“Seboleh-bolehnya PN kena dapat majoriti dua pertiga, maka semua kawasan yang kita bertanding di Pulau Pinang iaitu Permatang Pauh, Bukit Mertajam, Kepala Batas, Tasek Gelugor dan Balik Pulau mesti dimenangi,” katanya berucap pada ceramah perdana PN di Kubang Semang.

Pada masa sama, Abdul Hadi turut yakin mampu merampas Perlis daripada cengkaman Barisan Nasional (BN).

Beliau berkata, impian untuk menawan Perlis dan Pahang bakal dicapai susulan sokongan pengundi semakin tinggi selepas bekas pemimpin UMNO yang digugurkan bertanding atas tiket PN dalam PRU15.

“Apabila kita buat begini (calon dua bekas pemimpin UMNO), ada gelombang di Perlis dan Pahang.

“Justeru, diharapkan kedua-dua negeri itu dapat ditawan dalam PRU15 kali ini,” katanya.

Terdahulu, dua ahli Parlimen berpengaruh daripada BN digugurkan selepas memutuskan untuk bertanding pada PRU15 menggunakan tiket PN.

Mereka adalah penyandang Parlimen Maran, Datuk Seri Ismail Abdul Muttalib dan penyandang Parlimen Arau, Datuk Seri Shahidan Kassim.


Scam online: 18 warga China ditangkap dalam Ops Pelican

BANGI, 7 Zulhijjah 1442H, Sabtu – Seramai 18 warganegara China ditangkap dalam siri serbuan di ibu negara, menyasarkan premis-premis yang menjalankan aktiviti scam atau penipuan dalam talian.

Serbuan Ops Pelican di sekitar Kuala Lumpur yang dijalankan pada 16 Julai lalu itu membabitkan Jabatan Integriti dan Pematuhan Standard (JIPS) Bukit Aman dengan kerjasama Jabatan Siasatan Jenayah (JSJ) Bukit Aman.

Pengarah JIPS, Datuk Azri Ahmad berkata, polis merampas sejumlah telefon bimbit, komputer, alat-alat elektronik lain dan wang tunai berjumlah hampir RM126,000.

Beliau berkata, aktiviti penipuan itu telah berjalan sejak dua bulan lalu dengan mengaut keuntungan dianggarkan sehingga RM300,000 sebulan.

“JIPS akan menjalankan siasatan sekiranya terdapat penglibatan pegawai dan anggota polis dalam aktiviti ini, sementara siasatan dari sudut jenayah dan Akta Imigresen akan dibuat oleh Polis Kuala Lumpur.

“Polis Diraja Malaysia (PDRM) akan terus membanteras aktiviti penipuan dalam talian bagi mengelakkan lebih ramai orang, sama ada warga tempatan atau warga asing daripada menjadi mangsa,” katanya dalam kenyataan, hari ini.


11 lorong tikus baharu dikesan di sempadan Besut, Pasir Puteh

JERTIH, 24 Ramadan 1442H, Khamis  – Polis mengenal pasti 11 lorong tikus baharu di sempadan Besut dan Pasir Puteh yang digunakan sebagai laluan alternatif pihak tertentu untuk merentas negeri susulan pelaksanaan Perintah Kawalan Pergerakan (PKP) di Kelantan.

Ketua Polis Daerah Besut Supt Abdul Rozak Muhammad berkata, ia sekali gus menjadikan keseluruhan 26 lorong tikus dikesan setakat ini di sempadan Terengganu dan Kelantan.

“Bagaimanapun, kesemua lorong tikus itu telah ditutup dengan kawat duri dan kon, manakala ada lokasi tertentu dipasang penghadang simen,” katanya kepada pemberita ketika meninjau sekatan jalan raya (SJR) di Tok Saboh dekat Kuala Besut di sini hari ini bersempena pelaksanaan PKP di Besut, mulai esok hingga 20 Mei.

Abdul Rozak berkata, selain menutup lorong tikus, rondaan oleh pasukan pemantau di semua kawasan tersebut akan sentiasa dilakukan.

Beliau berkata, susulan PKP di Besut, dua SJR baharu akan dilakukan di sempadan Besut dan Setiu iaitu di Kampung Bintang dan Kampung Gong Batu.

“Ia merupakan tambahan kepada tiga SJR sedia ada buat masa ini iaitu di Kampung Gong Manok, Tok Saboh dan Kampung Pachakan di Besut, kesemuanya terletak di sempadan Terengganu-Kelantan.

“Sepanjang PKP ini, orang ramai tidak dibenarkan merentas daerah kecuali mempunyai permit kebenaran polis bagi tujuan yang dibenarkan sahaja,” katanya.

Abdul Rozak seterusnya menasihati orang ramai supaya mendapatkan permit merentas negeri atau daerah yang terkini, memandangkan pihaknya mengesan terdapat pihak menggunakan permit tamat tempoh. -Bernama


4 Senator angkat sumpah Ahli Dewan Negara

KUALA LUMPUR, 9 Zulhijjah 1442H, Isnin – Empat Ahli Dewan Negara mengangkat sumpah jawatan di hadapan Yang Dipertua Dewan Negara, Tan Sri Dr Rais Yatim, hari ini.

Mereka ialah Menteri Kanan Pendidikan, Datuk Dr Radzi Jidin, Datuk John Ambrose, Datuk Teo Eng Tee @ Teo Kok Chee dan Datuk Bobbey Ah Fang Suan.

Ahli Dewan Negara lantikan semula penggal kedua oleh Yang di-Pertuan Agong ialah Radzi yang berkuat kuasa mulai 17 Julai lepas hingga 16 Julai 2024, John Ambrose (mulai 16 Januari lepas hingga 15 Januari 2024) dan Teo (hari ini hingga 18 Julai 2024).

Sementara Bobbey adalah lantikan kali pertama pilihan Dewan Undangan Negeri Sabah berkuat kuasa mulai 5 Januari lepas hingga 4 Januari 2024.

Keempat-empat mereka mengangkat sumpah sebagai senator pada majlis yang berlangsung di Dewan Negara, Blok Utama Parlimen di sini.

Rais ketika berucap mengalu-alukan pelantikan empat Ahli Dewan Negara itu mengingatkan mereka supaya melaksanakan segala amanah yang diberikan dengan cemerlang.

“Sumpah yang dilafazkan yang berhormat senator sekalian, harus dijunjung dan didaulatkan dengan segala upaya agar Perlembangaan Persekutuan dan sistem legistatif dapat berfungsi dengan baik.

“Renungkan hal-hal di persekitaran kita dan tanya diri kita bagaimana untuk menjadi senator, wakil rakyat, menteri dan timbalan menteri yang cemerlang untuk rakyat,” katanya.

Sementara itu, Rais berkata, peranan Kaukus Kesejahteraan Rakyat Dewan Negara yang ditubuhkan sebelum ini, akan ditambah baik fungsinya agar lebih formal dengan dijadikan ia sebagai Jawatankuasa Pilihan Khas Kesejahteraan Rakyat Dewan Negara.

Beliau berkata, jawatankuasa khas itu akan memastikan segala kemaslahatan rakyat dan isu yang melingkari negara dapat diselesaikan sebaik mungkin sekali gus menjadikan Dewan Negara sebagai institusi yang berwibawa.

“Pesan kepada kepada semua menteri dan timbalan menteri yang berkhidmat berkaitan dengan Dewan Negara agar semuanya bersama-sama menjayakan peranan kemasyarakatan dan kesejahteraan melalui jawatankuasa pilihan khas ini,” katanya.

Mesyuarat Khas Dewan Rakyat dijadual 26 hingga 29 Julai dan 2 Ogos manakala Mesyuarat Khas Dewan Negara berlangsung pada 3 hingga 5 Ogos. – Bernama


Vietnam bina lapangan terbang baharu, tampung trafik tinggi

HO CHI MINH CITY, 30 Rabiulawal 1442H, Isnin – Timbalan Perdana Menteri Vietnam, Trịnh Đình Dũng meluluskan pembinaan fasa pertama Lapangan Terbang Antarabangsa Long Thành di wilayah selatan Đồng Nai di negara ini.

Projek itu mempunyai empat komponen utama iaitu ibu pejabat agensi pengurusan negeri, perkhidmatan pengurusan penerbangan, kemudahan penting lapangan terbang dan pembinaan lain.

Binaan-binaan besar seperti bangunan lapangan terbang, apron pesawat, terminal penumpang dan terminal kargo akan dilaksanakan oleh Airport Corporation of Vietnam (ACV), yang mengendalikan 21 lapangan terbang di seluruh negara.

Bagaimanapun, ACV harus mengumpulkan dana untuk pembinaan tersebut.

Fasa pertama lapangan terbang, yang dijangka menelan belanja lebih daripada AS$4.6 bilion (RM16.8 bilion) itu dijangka siap pada tahun 2025.

Pelaburan dipersetujui oleh Majlis Nasional pada tahun 2017, yang juga mengeluarkan resolusi mengenai pampasan dan penempatan semula serta sokongan untuk individu dan organisasi yang terjejas.

Projek berkenaan dilaksanakan susulan Lapangan Terbang Antarabangsa Tân Sơn Nhất di HCM City, yang terbesar di negara ini, dibebani dengan trafik tinggi selama bertahun-tahun, baik di udara mahupun darat.

Justeru, Perdana Menteri, Nguyễn Xuân Phúc menggesa pihak berkuasa wilayah Đồng Nai untuk menyerahkan tanah yang diperlukan pada bulan lalu supaya pembinaan lapangan terbang dapat dimulakan pada awal tahun depan.

Beliau juga menetapkan tarikh akhir untuk menilai tanah yang dibersihkan bagi tujuan pampasan pada akhir bulan ini.

Pembinaan lapangan terbang itu memerlukan lebih daripada 5,000 hektar tanah dan lebih daripada 364 hektar di tempat lain untuk membina dua tapak penempatan semula.

Kira-kira 4,800 isi rumah dan 26 organisasi dijangka dipindahkan untuk memberi laluan kepada pembinaannya.

Lapangan terbang akan merangkumi enam komuniti di Daerah Long Thành. Ia dijangka menelan belanja AS14.47 bilion (RM59.5 bilion) dengan pembinaannya terbahagi kepada tiga fasa.

Lapangan terbang ini dijangka mempunyai empat landasan pacu, empat terminal penumpang dan pembinaan tambahan untuk memastikan kapasiti 100 juta penumpang dan lima juta tan kargo setahun menjelang 2040.

Kementerian Pengangkutan mengatakan Lapangan Terbang Antarabangsa Long Thành adalah projek nasional utama yang akan memberi kesan yang besar pada wilayah ekonomi utama selatan. – Agensi


Melayu adalah bangsa pemimpin

MELAYU adalah bangsa pemimpin

Sejarah kegemilangan Kesultanan Melayu Melaka membuktikan bangsa ini mampu memimpin sebahagian dunia dengan sangat produktif dan berdaya saing mengikut lunas-lunas yang ditetapkan Islam.

Cukup jika kita melihat kepada satu aspek mudah iaitu Bahasa Melayu bagi membuktikan hakikat ini. Terhadap pelbagai peribahasa Melayu yang berorentasikan kepimpinan dan kerjasama pasukan, antaranya:

1) Sekali air gedang, sekali tepian beranjak (Bermaksud apabila pemimpin berganti, kebiasaannya dasar dan polisi akan turut berubah);

2) Enau sebatang, dua sigainya (Bermaksud satu kerja yang dipimpin oleh dua orang ketua);

3) Pemuda harapan bangsa, pemudi tiang negara;

4) Rajin usaha tangga kejayaan;

5) Yang baik dijadikan teladan, yang buruk dijadikan sempadan;

6) Kepimpinan melalui teladan;

7) Guru kencing berdiri, murid kencing berlari;

8) Bagai aur dengan tebing;

9) Ke bukit sama didaki, ke lurah sama dituruni;

10) Hati gajah sama dilapah, hati kuman sama dicecah;

11) Terendam sama basah, terampai sama kering;

12) Bulat air kerana pembetung, bulat manusia kerana muafakat.

Ir Ts Lukman Al Hakim


90 peratus Cina sokong perjuangan DAP, PH

BANGI, 16 Zulkaedah 1441H, Rabu – Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman mendakwa, hampir 90 penduduk berbangsa Cina di negara ini bersikap rasis dan cauvinis

Ustaz Mohd Hazizi mendakwa, mereka merupakan kumpulan menyokong kerajaan Pakatan Harapan (PH) dan DAP yang memperjuangkan hak kesamarataan kaum dan anti kepada peruntukan istimewa orang Melayu.

Katanya, manakala baki 10 peratus lagi lebih bersikap terbuka seperti diamalkan Felo Utama Institut Kajian Etnik (KITA), Universiti Kebangsaan Malaysia (UKM), Prof Datuk Dr Teo Kok Seong.

“Letih nak jawab bila orang cakap kita tuduh semua Cina itu rasis, cauvinis. Semua itu 100 peratus.

“Bila kita cakap macam itu, dah tentu orang macam Prof Teo Kok Seong tak termasuk. Takkan nak kena sebut sokmo. Majoriti orang Cina diwakili DAP dan MCA.

“Kalau anda setuju dgn kenyataan di atas, maka ungkapan orang Cina sokong UEC, anti-Jawi dan sebagainya adalah normal dan difahami. Jangan pulak pusing balik dan cakap ‘eh, tak semua Cina macam tu’,” katanya dalam hantaran di Facebook, hari ini.


Kadar kematian pesakit COVID-19 tanpa vaksin lebih tinggi dari divaksin

KUALA LUMPUR, 18 Rejab 1443H, Ahad – Kadar kematian pesakit COVID-19 dalam kalangan mereka yang tidak mengambil vaksin adalah jauh lebih tinggi berbanding mereka yang mengambil vaksin lengkap dan mendapat dos penggalak.

Menurut data Kematian per (bagi setiap) 100,000 Populasi mengikut Status Vaksinasi bagi 1 Januari hingga semalam yang dikongsi oleh Menteri Kesihatan, Khairy Jamaluddin di Twitternya, menunjukkan kadar kematian dalam kalangan pesakit berumur antara 40 hingga 49 tahun yang tidak divaksin adalah sebanyak 92.09 bagi setiap 100,000 penduduk.

Kadar itu jauh lebih tinggi berbanding kadar kematian 3.08 kematian bagi pesakit yang lengkap vaksin dan 3.18 kematian bagi kalangan pesakit  yang mengambil dos penggalak bagi kategori usia yang sama.

Bagi pesakit berusia 80 tahun ke atas, kadar kematian ialah 167.06 dalam kalangan yang tidak mengambil vaksin, berbanding 119.34 kematian yang mempunyai vaksin lengkap dan 42.00 kematian bagi pesakit yang mendapat dos penggalak.

Menurut data itu lagi, kadar kematian bagi pesakit berumur 18 hingga 29 tahun yang tidak mengambil vaksin ialah 8.14 berbanding 0.98 bagi penerima vaksin lengkap dan 0 bagi pesakit yang mengambil dos penggalak.

Bagi kumpulan pesakit berusia 30 hingga 39 tahun, data tersebut menunjukkan kadar kematian adalah 14.00 bagi setiap 100,000 penduduk berbanding 1.90 kematian bagi yang menerima vaksin lengkap manakala 4.18 kematian bagi pesakit yang mengambil dos penggalak.

Data itu menunjukkan kadar kematian sebanyak 49.46 bagi setiap 100,000 penduduk dalam kalangan pesakit yang tidak mengambil vaksin, 6.62 kematian dalam kalangan lengkap vaksin dan 4.41 kematian bagi yang mengambil dos penggalak bagi kumpulan pesakit berusia 50 hingga 59 tahun.

Bagi pesakit berusia 60 hingga 69 tahun, data itu mendedahkan kadar kematian adalah sebanyak 116.20 dalam kalangan mereka yang tidak mengambil vaksin, 14.58 dalam kalangan yang telah vaksin lengkap manakala 5.60 bagi mereka yang telah mendapatkan dos penggalak.

Dalam kumpulan usia 70 hingga 79 tahun pula, kadar kematian dicatatkan adalah 74.97 dalam kalangan mereka yang tidak mendapat vaksin, 44.29 bagi mereka yang telah divaksin dan 8.16 bagi mereka yang telah mendapat dos penggalak.

Sementara itu, dalam ciapan itu Khairy berkata, berdasarkan data tersebut menunjukkan keberkesanan dos penggalak menghadapi gelombang Omicron.

“Booster memberi perlindungan yang terbaik daripada kematian dan gejala serius COVID-19.

“Berhenti membaca cerita konspirasi sampah di FB. Lindungi diri. Dapatkan dos penggalak,” kata Khairy.-  Bernama


2 wanita buat aksi ‘superman’ serah diri

IPOH, 25 Zulhijjah 1444H, Jumaat – Dua wanita yang aksi mereka tular kerana menunggang motosikal secara berbahaya termasuk melakukan aksi ‘Superman’ di Lebuhraya Utara-Selatan, ditahan polis semalam.

Ketua Polis Daerah Muallim Superintenden Mohd Hasni Mohd Nasir berkata, kedua-duanya menyerah diri di Bahagian Siasatan dan Penguatkuasaan Trafik, Ibu Pejabat Polis Daerah (IPD) Muallim pada 9.10 malam.

Beliau berkata, mereka berjaya dikesan polis susulan tular rakaman video berdurasi 45 saat yang memaparkan dua penunggang motosikal melakukan aksi berbahaya di media sosial sejak kelmarin.

“Siasatan awal mendapati aksi mereka dirakamkan di Kilometer 375.9 arah utara pada Ahad lalu dan remaja berusia 18 dan 21 tahun itu menunggang dari Kuala Lumpur ke Ipoh.

“Apabila mereka sampai di kawasan rehat dan rawat Behrang kedua-dua suspek melakukan aksi ‘Superman’ iaitu meniarap di atas tempat duduk dan mencelah di antara kenderaan yang lain,” katanya dalam kenyataan hari ini.

Mohd Hasni berkata, kedua-dua mereka berasal dari Pulau Indah, Selangor dan masing-masing bekerja sebagai operator platform e-dagang dan pengasuh bayi serta tidak mempunyai rekod jenayah.

“Pihak polis telah mengeluarkan saman ke atas mereka kerana kesalahan tiada lesen dan kes disiasat mengikut Seksyen 42(1) Akta Pengangkutan Jalan 1987,” katanya. – Bernama


Terus pecah panggung, Mat Kilau cecah kutipan RM18 juta

Oleh Ainul Illia Meor Suzurudin

BANGI, 28 Zulkaedah 1443H, Selasa – Filem epik Mat Kilau: Kebangkitan Pahlawan terbitan Studio Kembara terus mendapat sambutan hangat setelah lima hari tayangannya apabila berjaya mencecah kutipan sebanyak RM18 juta.

Perkara tersebut dikongsikan TGV Cinemas menerusi laman sosialnya, hari ini.

Filem yang mula ditayangkan di pawagam sejak 23 Jun lalu itu turut mencipta kejayaan dengan mengungguli tempat pertama carta ‘Top 10 Movies GSC’.

Dalam pada itu, halaman rasmi Facebook Filem Mat Kilau menzahirkan ucapan terima kasih atas sokongan jitu para penonton menaikkan filem tempatan ini.

“Terima kasih sokong Filem Mat Kilau. Pengalaman hebat menonton di pawagam membawa anda seolah-olah berada di sisi Mat Kilau.

“Jom! Ajak beramai-ramai menonton di panggung wayang berhampiran,” katanya.

Sementara itu, Studio Kembara turut menasihati orang ramai supaya tidak melakukan aksi yang bakal membawa kepada tindakan undang-undang dengan merakam babak-babak filem tersebut.

“Tidak berbaloi keghairahan anda menonton Mat Kilau berakhir dengan tangisan di penjara.

“Semangat tonton filem Melayu itu sudah bagus. Semangat nak sebarkan pengajaran dari filem Melayu pun sangat bagus.

“Cuma, nak ‘berjuang’ biarlah kena dengan caranya. Niat langsung tidak menghalalkan cara. Sokong Filem Mat Kilau dengan ajak rakan-rakan pergi menonton di panggung wayang.

“Jangan sesekali rakam dan sebarkan. Tindakan undang-undang tegas akan diambil,” katanya.

Filem yang diilhamkan daripada tokoh sejarah Tanah Melayu itu diterajui Datuk Adi Putra yang memegang watak pahlawan Mat Kilau Imam Rasu atau Mat Kilau.

Filem itu turut disokong bintang hebat termasuk Wan Hanafi selaku Tok Gajah, Yayan Ruhian sebagai Toga, Beto Kusyairy (Wahid), Khir Rahman (Usup), Fattah Amin (Awang), Johan As’ari (Yassin) termasuk pendatang baharu Ali Karimi sebagai Brahim.

Filem yang menelan belanja sebanyak RM8 juta itu menjalani penggambaran selama 100 hari dengan sebahagiannya dijalankan di Perak dan beberapa lokasi lain termasuk Pahang, Melaka dan Selangor.


Amaran hujan waspada di Kelantan, Terengganu mulai esok

BANGI, 15 Rabiulakhir 1443H, Sabtu – Jabatan Meteorologi Malaysia (MetMalaysia) mengeluarkan amaran hujan berterusan berstatus waspada di dua negeri di Pantai Timur, hari ini.

Amaran kuning dijangka berlaku mulai 21 November hingga 22 November ini, membabitkan beberapa daerah di negeri Kelantan dan Terengganu.

Di Kelantan, hujan berterusan dijangka berlaku di daerah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Sementara bagi daerah di Terengganu pula membabitkan Besut, Setiu, Kuala Nerus, Hulu Terengganu, Kuala Terengganu, Marang dan Dungun.

Sebelum ini, MetMalaysia memaklumkan permulaan Monsun Timur Laut pada pertengahan Oktober mempengaruhi corak cuaca pada November.

Sehubungan itu, kebanyakan negeri di Semenanjung dijangka akan menerima hujan pada paras purata antara 150mm hingga 600mm, kecuali di Kelantan dan Utara Terengganu yang dijangkakan menerima hujan sedikit melebihi purata iaitu antara 500mm hingga 1,000mm.


Hanya 1.6 peratus kes hari ini kategori 3, 4 dan 5

KUALA LUMPUR, 12 Safar 1443H, Ahad – Hanya 1.6 peratus atau 243 kes daripada 14,954 kes baharu COVID-19 yang dilaporkan hingga 12 tengah hari ini adalah daripada kategori tiga, empat dan lima, kata Ketua Pengarah Kesihatan, Tan Sri Dr Noor Hisham Abdullah.

Kategori tiga merujuk kepada pesakit yang mengalami radang paru-paru, kategori empat memerlukan bantuan oksigen dan kategori lima memerlukan bantuan pernafasan.

Menurut beliau, baki 14,711 kes atau 98.4 peratus pula adalah daripada kategori satu dan dua iaitu tidak bergejala dan bergejala ringan.

“Daripada jumlah kes baharu itu, 11 adalah kes import melibatkan sembilan warganegara dan dua rakyat asing manakala 14,943 kes lagi adalah penularan dalam negara melibatkan 13,580 warganegara dan 1,363 rakyat asing,” katanya dalam kenyataan mengenai perkembangan COVID-19 hari ini.

Dr Noor Hisham berkata, dalam tempoh 24 jam yang lepas, sebanyak 23,469 kes sembuh turut direkodkan menjadikan jumlah kes pulih dari COVID-19 dalam negara kini ialah 1,863,922.

Terdapat 1,194 kes sedang dirawat di Unit Rawatan Rapi (ICU) merangkumi 882 kes disahkan positif COVID-19 dan 312 kes lagi adalah suspected, probable dan kes dalam siasatan.

Daripada jumlah terbabit, 665 kes memerlukan bantuan pernafasan merangkumi 401 kes disahkan COVID-19, sementara 264 kes adalah suspected, probable dan kes dalam siasatan.

Beliau berkata, sebanyak 19 kluster baharu dikesan dalam tempoh sama dengan 13 daripadanya berkaitan tempat kerja, empat berkaitan penularan dalam komuniti dan masing-masing satu kluster berkaitan pusat tahanan dan kumpulan berisiko tinggi.

Dalam pada itu, Dr Noor Hisham memaklumkan kadar kebolehjangkitan COVID-19 atau R-naught (Rt) Malaysia semalam adalah 0.94 dengan Sarawak mencatatkan nilai tertinggi iaitu 1.08, diikuti Pahang dan Terengganu (1.05)  serta Johor dan Perak (1.01).

Sementara itu, berdasarkan data Kementerian Kesihatan di portal COVIDNOW dan Github, sejumlah 324 kes kematian baharu dilaporkan setakat tengah malam tadi, menjadikan jumlah keseluruhan kematian akibat wabak itu kini ialah 23,067 kes.

Bagaimanapun, daripada jumlah kematian baharu itu, hanya tujuh kes adalah kematian sebenar yang dilaporkan berlaku semalam (18 Sept) manakala selebihnya adalah pelaporan kes kematian tertunggak.

Sebanyak 70 kematian baharu yang dilapor adalah kes yang berlaku di luar hospital.

Sejumlah 146 kes kematian dilaporkan di Selangor, Johor (54), Kedah (24), Pulau Pinang (25), Perak (15), Sabah (13), Kelantan (12), Sarawak (11), Melaka dan Kuala Lumpur (masing-masing tujuh) serta Negeri Sembilan dan Pahang (masing-masing lima). – Bernama


Seorang pegawai, 5 anggota polis Perak ditahan dalam parti liar

IPOH, 14 Rejab 1442H, Jumaat – Seorang pegawai dan lima anggota polis lelaki antara 14 individu yang ditahan dalam serbuan parti liar di sebuah pangsapuri di sini awal pagi tadi.

Ketua Polis Perak Datuk Mior Faridalathrash Wahid berkata serbuan dijalankan sepasukan pegawai dan anggota dari Jabatan Siasatan Jenayah Narkotik Ibu Pejabat Polis Kontinjen (IPK) Perak ekoran maklumat yang diterima berhubung satu parti liar kira-kira 1.30 pagi.

“Semua tangkapan berusia 20 hingga 50 tahun itu turut melibatkan lima wanita tempatan dan tiga wanita warga Indonesia,” katanya pada sidang media di sini hari ini.

Beliau berkata ujian saringan air kencing yang dijalankan ke atas kesemua tangkapan mendapati pegawai polis dan empat lagi anggota polis dari polis kontinjen Perak itu positif dadah manakala seorang lagi anggota negatif dadah.

Katanya ujian saringan air kencing ke atas lima wanita tempatan dan dua lagi wanita Indonesia itu turut mendapati mereka positif dadah manakala seorang lagi wanita warga asing itu negatif dadah.

“Bagaimanapun tiada bekalan dadah ditemukan ketika serbuan dan mereka kini direman selama empat hari sehingga 1 Mac ini bagi membantu siasatan lanjut di bawah Seksyen 15 Akta Dadah Berbahaya 1952.

“Pegawai dan anggota polis diberi amaran supaya tidak melibatkan diri dalam kegiatan dadah dan mulai hari ini tindakan lebih tegas tanpa kompromi akan dikenakan kepada mereka yang terlibat dengan dadah,” katanya.

Dalam perkembangan lain, Mior Faridalathrash berkata 20 bungkusan plastik serbuk teh yang 17 daripada bungkusan itu disyaki mengandungi dadah jenis syabu dengan anggaran berat 17.5 kilogram (kg) ditemukan terapung di laut perairan Pulau Pangkor, Lumut pagi semalam.

Menurutnya, bungkusan itu ditemukan oleh seorang nelayan tempatan dalam sebuah guni kira-kira 9.45 pagi sebelum dia menghubungi dan menyerahkan guni itu kepada pihak polis.

“Tiga lagi bungkusan telah rosak dimasuki air dan tidak berisi dan nilai keseluruhan dadah yang dirampas itu bernilai RM700,000,” katanya.

Bagaimanapun katanya tiada sebarang tangkapan dibuat berhubung penemuan dadah itu setakat ini dan siasatan lanjut sedang dijalankan. – Bernama


Hamas kutuk Israel bunuh remaja Palestin, serang kem pelarian

TEBING BARAT, 18 Muharam 1445H, Sabtu – Pergerakan Perjuangan Islam Palestin (Hamas) dan Jihad Islam mengutuk pembunuhan Israel terhadap seorang remaja Palestin dalam serbuan ganas di Tebing Barat yang diduduki.

Mahmoud Abu Sa’an, 18, ditembak di kepala pada jarak dekat pada waktu subuh Jumaat ketika tentera pengganas Israel bertempur dengan penduduk kem pelarian Nur Shams, yang terletak di sebelah timur bandar Tulkarm.

Menurut laporan media tempatan, tentera Israel menyerbu kem itu, melepaskan peluru hidup, gas pemedih mata dan bom tangan secara mengejut ke arah penduduk kem.

Remaja Palestin itu dipindahkan ke hospital di Tulkarm dan disahkan meninggal dunia tidak lama kemudian.

Dalam satu kenyataan akhbar, Hamas mengucapkan takziah kepada keluarga Sa’an dan memuji pejuang penentangan atas perjuangan mereka yang tidak putus-putus menentang Israel.

“Kami mengucapkan takziah kepada keluarga syuhada… dan tabik hormat kepada orang yang tabah, dan pejuang penentangan yang berani mempertahankan kem dan menangkis pencerobohan,” kata kenyataan itu.

Hamas juga menegaskan bahawa pembunuhan, hukuman mati dan rancangan untuk mencemarkan Masjid al-Aqsa tidak akan membawa keselamatan kepada Israel.

“Revolusi rakyat kita berterusan sehingga akhir pendudukan dan penubuhan negara Palestin dengan al-Quds sebagai ibu kotanya,” – Agensi


‘Cipta alasan konon UMNO tak patuh piagam ibarat tukar fatwa ikut selera politik’

BANGI, 1 Jamadilawal 1443H, Isnin – Muafakat yang dibina harus membawa berkat dan tidak sesekali mengundang padah terhadap mana-mana pemegang taruh kemuafakatan.

Presiden UMNO, Datuk Seri Ahmad Zahid Hamidi berkata, tiada keberkatan dalam istilah muafakat apabila sebilangannya diselubungi agenda keegoan, kebencian dan kepura-puraan.

“Muafakat biarlah membawa kebaikan kepada semua, bukan untuk dimanipulasi oleh yang berdendam kesumat ke atas UMNO.

“Sejarah ketamadunan mengajar bahaya musuh dalam selimut licik mengambil kesempatan atas kenaifan melakukan kemusnahan.

“Kerana itu UMNO perlu bijaksana mentafsir antara muafakat yang jujur berbanding sebuah muafakat yang terselindung tipu daya,” katanya menerusi hantaran di Facebook miliknya, hari ini.

Tegas beliau, mencipta pelbagai alasan baharu untuk menjustifikasikan kononnya UMNO tidak mematuhi piagam merupakan alasan politik ibarat menukar fatwa mengikut selera politik.

Malah, beliau berpandangan, seseorang yang bergelar ulama harus mengikut ‘nas’ yang sahih bukan memanipulasi hukum mengikut selera politik untuk memperdagangkan agama demi mencapai objektif siasah.

“Natijah gagal menilai itu sangat tidak baik terhadap UMNO, malah musibahnya jauh lebih berbahaya kepada rakyat dan negara,” katanya.

Atas dasar itu, Ahmad Zahid mempercayai Muafakat Nasional (MN) yang asal adalah sebenar-benar muafakat yang terbina atas keikhlasan.

“MN di atas landasan perjuangan yang sama iaitu keinsafan untuk berpadu menegakkan kebenaran dan menentang kezaliman,” katanya.

Malah beliau berpandangan selama ini, UMNO telah berusaha mengekalkan kemuafakatan itu termasuk dalam PRN Melaka, namun bertepuk sebelah tangan.

“Pimpinan PAS sering menyatakan sokongan MN, tetapi di Melaka menolak pelawaan UMNO untuk berpadu atas nama MN.

“Pimpinan PAS juga membuat keputusan untuk bergandingan dan bersama PPBM yang diketahui tujuannya menjatuhkan UMNO,” katanya.

Bagaimanapun, UMNO tetap menghormati pendirian dan hak pimpinan PAS untuk bersama PN itu kerana inilah sebuah negara demokrasi.

Malah, UMNO tidak pernah mengarahkan PAS tentang hala tuju politiknya atas semangat kemuafakatan MN yang dimeterai.


PN janji 4 kriteria sebagai pembangkang

BANGI, 9 Jamadilawal 1444H, Ahad – Perikatan Nasional (PN) menjanjikan empat kriteria yang diutamakan sebagai pembangkang melalui pendekatan konstruktif, kolaboratif, bertanggungjawab dan setia.

Ketua Penerangan PAS Pusat, Ir Ts Khairil Nizam Khirudin berkata, empat kriteria yang PN janjikan kepada rakyat adalah penting bagi kepercayaan yang telah diberikan kepada gabungan itu.

Beliau berkata, janji ini akan ditunaikan melalui perbahasan yang lebih efektif, membina, membangun polisi-polisi yang menguntungkan rakyat dan jujur dalam tanggungjawab sebagai suara rakyat.

“Dalam perbahasan Dewan Negara sebelum ini, PN ada kemukakan hujah sekiranya kita ingin mewujudkan kerjasama yang baik di antara kerajaan dan pembangkang, perkara asas yang perlu diutamakan ialah pemberian peruntukan Ahli Parlimen mestilah sama rata secara keseluruhannya.

“Perkara ini juga termaktub di dalam Manifesto Pakatan Harapan yang kini menerajui Kerajaan Campuran,” katanya dalam kenyataan, hari ini.

Ahli Parlimen Jerantut itu berkata, PN melihat bahawa hubungan simbiotik antara pembangkang dan kerajaan perlu dilaksanakan dengan telus tanpa syarat seperti yang diamalkan ketika pemerintahan kerajaan PN dan kerajaan Keluarga Malaysia.

Selain itu, katanya, Agenda Transformasi Institusi Parlimen wajib diutamakan seperti pemerkasaan Jawatankuasa Kira-Kira Wang Negara (PAC) dan jawatankuasa yang lain.

Ini bagi memastikan setiap perjalanan kerajaan berasaskan integriti dan kepentingan rakyat, menolak budaya rasuah, kronisme dan monopoli.

“PN akan memastikan empat pendekatan ini dilaksanakan dengan efektif untuk kami memainkan peranan semak dan imbang yang berkesan dan menguntungkan rakyat dan negara.

“Kita semua mengimpikan kerajaan yang tidak mengungkit dendam dan sengketa lama tetapi terus fokus dalam agenda membantu rakyat mendepani kemelut ekonomi dan sosial yang semakin membimbangkan,” katanya.


Selangor berhasrat keluar kad pengesahan lengkap vaksinasi

BANGI, 11 Syaaban 1443H, Selasa – Kerajaan Selangor berhasrat untuk mengeluarkan kad pengesahan lengkap vaksinasi kepada rakyatnya yang sudah selesai mendapatkan vaksin penuh.

Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga, Dr Siti Mariah Mahmud berkata, cadangan itu wujud selepas mendapati, pihak pengendali MySejahtera mengenakan caj bagi mengeluarkan sijil di dalam aplikasi tersebut.

“Kita tidak dimaklumkan mengenai hal caj ini daripada pihak MySejahtera sebelum ini dan tidak adil untuk mereka buat macam ini.

“Bagaimanapun, rundingan lanjut di antara pihak kerajaan negeri dan pihak terbabit berhubung perkara ini sedang berlangsung,” katanya dalam Mesyuarat Pertama Persidangan Penggal Kelima Dewan Negeri Selangor Ke-14 Tahun 2022, hari ini.

Beliau berkata demikian bagi menjawab soalan Jamaliah Jamaluddin (PH-Bandar Utama) berhubung isu terdapat beberapa rakyat Selangor yang masih belum mendapat sijil vaksinasi meskipun sudah lengkap divaksin.

Dalam pada itu, Dr Siti Mariah memberitahu, Selangor masih memiliki 63,132 dos vaksin Sinovac dengan tarikh luputnya adalah pada tahun hadapan.

“Kerajaan negeri akan meneruskan program Vaksin Selangor (SelVAX) yang termasuk program SelVAX Kids, iaitu program pemberian vaksin kepada kanak-kanak berumur lima tahun.

“Rakyat Selangor akan diberikan keutamaan untuk mendapatkan baki dos ini, memandangkan warga asing boleh mendapatkan vaksin SelVAX Industri,” katanya.


2 remaja maut, motosikal bertembung pacuan 4 roda

KUANTAN, 2 Syawal 1443H, Selasa – Dua remaja maut selepas motosikal ditunggang mereka bertembung dengan sebuah pacuan empat roda, di Kilometer 23 Jalan Pekan/Batu Balik di Pekan, semalam.

Ketua Polis Daerah Pekan Supt Mohd Zaidi Mat Zain berkata kejadian pada 5.30 petang itu, menyebabkan kedua-dua mangsa berusia 18 tahun yang dipercayai dalam perjalanan untuk beraya, maut di lokasi kejadian.

Mereka ialah penunggang motosikal Muhammad Nur Zulkefli Zakaria dan pembonceng Muhammad Ibrahim Mhd Kchairudin, dengan kedua-duanya berasal dari Kampung Temai Tengah dan Temai Hilir, Pekan.

“Kemalangan dipercayai berlaku apabila motosikal mangsa dari Pekan ke Batu Balik terbabas semasa mengambil selekoh, lalu masuk ke laluan bertentangan dan bertembung Mitsubishi Triton dinaiki dua beranak,” katanya menerusi kenyataan di sini.

Mohd Zaidi berkata jenazah mangsa dibawa ke Hospital Pekan untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987. – Bernama


Lim Guan Eng terima gaji RM44,375 sebulan sebagai Ketua Menteri: Saksi

KUALA LUMPUR, 10 Jamadilawal 1443H, Rabu – Mahkamah Sesyen di sini hari ini diberitahu bahawa Lim Guan Eng menerima gaji dan elaun berjumlah RM44,375 sebulan semasa memegang jawatan Ketua Menteri Pulau Pinang dari Mac 2008 hingga Mei 2018.

Bekas Ketua Penolong Setiausaha Kanan bagi bahagian Dewan Undangan Negeri (DUN), Pejabat Setiausaha Kerajaan Negeri Pulau Pinang, Mohd Farulizam Che Meh, 43, berkata semasa Lim memegang jawatan itu antara 11 Mac 2008 dan 14 Mei 2018, beliau menerima gaji hakiki RM14,175 manakala elaun yang diperoleh adalah sebanyak RM30,200 sebulan.

“Lim Guan Eng juga ada mengisytiharkan harta dan pendapatan sampingan beliau di dalam portal web Pulau Pinang,” katanya ketika pemeriksaan utama oleh Timbalan Pendakwa Raya Francine Cheryl Rajendram.

Saksi pendakwaan ke-20 itu berkata demikian pada perbicaraan kes rasuah Lim, yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.

Mohd Farulizam berkata Lim telah dipilih sebagai ADUN Air Puteh atas tiket DAP selama tiga penggal dan Ketua Menteri bagi dua penggal.

Sementara itu, peguam Haijan Omar yang mewakili Lim memaklumkan kepada mahkamah bahawa anak guamnya telah dibenarkan keluar dari Institut Jantung Negara (IJN) dan akan menghadiri perbicaraan esok.

Perbicaraan di hadapan Hakim Azura Alwi didengar tanpa kehadiran Lim selama dua hari berturut-turut kerana tertuduh dimasukkan ke IJN sejak Ahad lepas bagi menjalani satu prosedur perubatan pada Isnin.

Lim berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Datuk Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim dituduh meminta suapan daripada Zarul Ahmad sebanyak 10 peratus daripada keuntungan diperoleh syarikat itu sebagai penghargaan mendapatkan projek yang didakwa dilakukan berhampiran The Garden Hotels, Lingkaran Syed Putra, Mid Valley City, di sini pada Mac 2011.

Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017. – Bernama